
Forord til 1. utgave

Denne boken er skrevet som en ren lærebok i erstatningsrett, tilpasset læringskravene ved Universitetet i Oslo.

Store deler av fremstillingen er en videreutvikling av egne arbeider med erstatningsrett gjennom 15 år. Presentasjonsformen bygger på erfaring med undervisning i erstatningsrett, både for jusstudenter og andre som skal utvikle sin kompetanse i faget. Dette har gitt meg innsikter i hvilke temaer som ofte oppfattes som særlig forklaringskrevende. Som ledd i undervisningen har jeg også fått prøvd ut figurer og andre visuelle hjelpemidler.

En særlig takk går til professor dr. juris Erling Hjelmeng, som har lest gjennom manus og kommet med innsiktsfulle innspill. Takk også til professor ph.d. John Asland for verdifulle kommentarer til bokmanuset.

Jeg takker også for utmerket bistand fra vitenskapelige assistenter ved Institutt for offentlig rett, Arild Brukstuen og Henrik Vaaler, som har språkvasket manus og lest korrektur. Universitetsbibliotekar Bård Sverre Tuseth og hovedbibliotekar Karen Danbolt har hjulpet meg med innhentingen av norske og utenlandske kilder. Jeg takker også overbibliotekar Randi Halveg Iversby og de andre medarbeiderne ved Juridisk bibliotek for all god hjelp.

Jeg vil også få takke Universitetsforlaget og forlagsredaktør Emil Hamre og manuskoordinator Gunhild Eide for konstruktivt, fleksibelt og profesjonelt samarbeid.

Spørsmål og innspill om feil eller annet som kan forbedres i boken, kan rettes til morten.kjelland@jus.uio.no.

Institutt for offentlig rett, Oslo, 17. mars 2016

Morten Kjelland




Forord til 2. utgave

Fremstillingen er oppdatert med nær 40 høyesterettsavgjørelser, i tillegg til nyere juridisk teori og andre kilder. I denne utgaven beskrives også den nye regelen om utmåling av barneerstatning i skadeserstatningsloven § 3-2a, i tillegg til andre sentrale erstatningsrettslige lovendringer.

En rekke avgjørelser er gitt nye kallenavn av hensyn til personvernet, i samsvar med Høyesteretts anvisninger i Sensitiseringsdommen i HR-2018-557-A avsnitt 21. En nærmere beskrivelse av grunnlaget for utarbeidelsen av nye kallenavn gis i punktet om bruken av boken og nettressursen.

Også denne utgaven av boken er skrevet som en ren lærebok i erstatningsrett, tilpasset læringskravene ved Universitetet i Oslo.

Jeg takker for utmerket bistand fra Lasse Hansen Jostad og vitenskapelige assistenter ved Institutt for offentlig rett, Maryam Khan og Liv Artemis L. Nygaard, som har bistått med korrektur og oppdateringer av rettspraksis og andre kilder. Takk også til advokat Henrik Vaaler som har bidratt verdifullt i arbeidet med å oppdatere kapitlet om erstatningsrettens internasjonalisering.

Jeg takker også overbibliotekar Randi Halveg Iversby og de andre medarbeiderne ved Juridisk bibliotek for all god hjelp.

Jeg vil også få takke Universitetsforlaget og forlagsredaktør Neslihan Cin og manuskoordinator Gunhild Eide for konstruktivt, fleksibelt og profesjonelt samarbeid.

Spørsmål og innspill om feil eller annet som kan forbedres i boken, kan rettes til morten.kjelland@jus.uio.no.

Institutt for offentlig rett, Oslo, 22. mai 2019

Morten Kjelland




Forord til 3. utgave

Fremstillingen er oppdatert med rundt 40 høyesterettsavgjørelser, i tillegg til nyere juridisk teori og andre kilder. Høyesterett har avsagt flere dommer som avklarer sentrale regler om ansvarsetablering, i tillegg til å presisere og nyansere regler innen ulike deler av utmålingslæren. Som eksempel på det siste kan nevnes HR-2022-980-A og andre dommer om oppreisningserstatning etter voldtekt og drap, hvor Høyesterett har lagt om fra standardiserte kronebeløp til standardisering basert på folketrygdens grunnbeløp på domstidspunktet.

Erstatningsretten er under stadig sterkere innflytelse av både EU/EØS-rett og menneskerettigheter. Den økte internasjonaliseringen gjenspeiles blant annet i beskrivelsene av bilansvaret, hvor det den siste tiden er rettet oppmerksomhet mot bilansvarsloven § 2 om lovens anvendelsesområde. Tredje utgave av boken inneholder også flere nye avgjørelser om erstatningsansvar ved brudd på EØS-rettens erstatningsansvar ved krenkelser av EMK.

En rekke avgjørelser er gitt kallenavn for enklere å holde dem fra hverandre. I likhet med i forrige utgave av boken er navnene utformet i samsvar med Høyesteretts anvisninger i Sensitiseringsdommen i HR-2018-557-A avsnitt 21. En nærmere beskrivelse av grunnlaget for utarbeidelsen av nye kallenavn gis i punktet om bruken av boken og nettressursen.

Boken er ajourført med dommer og andre kilder frem til 1. oktober 2023. Nominelle beløp er flere steder omregnet til nåtidsverdi basert på konsumprisindeksen (KPI). Her har jeg benyttet KPI slik den var pr. august 2023.

Også denne utgaven av boken er skrevet som en ren lærebok i erstatningsrett, tilpasset læringskravene ved Universitetet i Oslo.

Jeg takker leder av Juridisk bibliotek Hilde Westbye og de andre medarbeiderne ved Juridisk bibliotek for all god hjelp.

Jeg vil også få takke Universitetsforlaget og forlagsredaktør Astrid Marie Grov og manuskoordinator Maria Westervoll for konstruktivt, fleksibelt og profesjonelt samarbeid.

Spørsmål og innspill om feil eller annet som kan forbedres i boken, kan rettes til: morten.kjelland@jus.uio.no

Institutt for offentlig rett, Oslo, 1. oktober 2023

Morten Kjelland

Bruken av boken og nettressursen

For å lette formidlingen av de ulike erstatningsrettslige deltemaene har jeg supplert beskrivelsene med figurer og tabeller. Dette er begrenset til tilfeller hvor en visualisering er tydeliggjørende.

Ettersom store deler av erstatningsretten er skapt og utviklet av Høyesterett, har jeg flere steder supplert beskrivelsene av rettspraksis ved å ta inn utdrag av dommene. Det er gjort ved å ta inn domsutdrag med kommentarer, satt i to spalter. Venstre kolonne angir utdragene fra Høyesteretts premisser, mens høyre kolonne er mine fortløpende randbemerkninger. Siktemålet er også å tydeliggjøre hva som er det primære rettsgrunnlaget for utvikling av erstatningsrettens regler og prinsipper, noe som kan ha verdi i et mer generelt metodologisk perspektiv. Enkelte steder er også mindretallsvotum analysert på denne måten. Som påpekt av Steinar Tjomsland og Anders Chr. Stray Ryssdal, «vil man ved å studere begrunnelsen til de forskjellige fraksjoner se at erstatningsretten ikke alltid gir et ‘fasitsvar’, men at flere betraktningsmåter og løsninger vil kunne være forsvarlige» (Tjomsland og Ryssdal 1994 s. 7).

På slutten av hvert kapittel er det satt inn en ramme med utvalgte spørsmål. Enkelte har preg av å være kontrollspørsmål, mens andre er ment å anspore til egen videre refleksjon over erstatningsrettslige spørsmål. De spørsmålene som særlig inviterer til tenkning på tvers av de mange deltemaene i faget – og hvor det kan være nødvendig å se sammenhenger med tidligere kapitler i boken – er merket med symbolet [image: image]. Det er også tatt inn caser i forskjellige utforminger, og disse «minipraktikumene» er markert med Ⓟ.

Videre nevner jeg at kursiveringene og klammeparentesene i domspremisser, juridisk teori og andre siterte tekster er foretatt av meg, med mindre annet er oppgitt.

Jeg har lagt opp presentasjonen av saksforholdet i dommene slik at de beskrives fortløpende underveis der de opptrer i teksten første gang. For å øke leservennligheten har jeg flere steder stikkordmessig gjentatt kjernen i dommen, tilpasset de stedene den måtte opptre andre steder i fremstillingen. Hvor fremstillingen er supplert med flere dommer enn den eller dem som er mer utfyllende beskrevet, har det av plasshensyn vært nødvendig å angi kun referansene. Domskallenavnene kan imidlertid også her gi en antydning om saksforholdet. Begreper er forklart underveis og tilpasset at studentene er i sitt første studieår. Grunnleggende begreper som danner en rød tråd i fremstillingen, er forklart allerede i punkt 1.5. En del avgjørelser omhandler personskadeerstatning, og av den grunn har jeg tatt inn medisinske «ordforklaringer» bakerst. Ord som underveis er merket med symbolet ⓘ, er forklart der.

Erstatningsbeløpene er omregnet til nåtidsbeløp og angitt i parentes, noe som har sin bakgrunn i at avgjørelsene spenner over mange år. Omregningen er basert på konsumprisindeksen (www.ssb.no) og avrundet til nærmeste hele tusen. 2022 er det siste året hvor det er utarbeidet gjennomsnittsbeløp.

Flere av avgjørelsene er gitt kallenavn for enklere å kunne holde dem fra hverandre. Kallenavnene på dommer fra personskadesektoren er basert på annet enn skadelidtes personnavn, i samsvar med de generelle anvisningene fra Høyesterett i Sensitiseringsdommen i HR-2018-557-A, avsnitt 21. I dommer Bårdsens votum her er Rt. 2010 s. 1547 kalt for «Nakkesleng II». Jeg har imidlertid funnet det mest hensiktsmessig å betegne denne dommen som «Nakkesleng IV», ut fra sammenhengen med de øvrige dommene om erstatning for påståtte nakkeslengskader, se Rt. 1999 s. 1473 (i boken her angitt som «Nakkesleng II») og Rt. 2000 s. 418 (her angitt som «Nakkesleng III»). Den sistnevnte dommen kan også betegnes som «Lavenergi-dommen». Av hensyn til konsistens med de innarbeidede populærnavnene på avgjørelser fra EFTA-domstolen har jeg fortsatt betegnet Rt. 2000 s. 1811 og Rt. 2005 s. 1365 som henholdsvis «Finanger I» og «Finanger II». Tilsvarende har jeg beholdt de tradisjonelle kallenavnene på andre EFTA-avgjørelser, EU-dommer og EMD-dommer. For øvrig har jeg gjennomgående gitt nye kallenavn til alle personskadeavgjørelser avsagt etter 1970 som tidligere har bygd på personnavn. En utfordring i omleggingen av kallenavnene er å finne frem til navn som tilstrekkelig spesifikt beskriver trekk ved faktum, for eksempel Føflekkreft (HR-2023-268-A). For flere avgjørelser har jeg også bygd på det geografiske stedet der ulykken skjedde, se til illustrasjon Sør-Aurdal (Rt. 2014 s. 1192) og Kviby (Rt. 2015 s. 141). De siste årene har Høyesterett selv gitt kallenavn til sine avgjørelser. Flere av disse navnene er benyttet i boken her, som eksempelvis Forsetepassasjer (Rt. 2000 s. 441), Kenya (Rt. 2014 s. 892) og Hjertesvikt (HR-2017-687-A). Noen av kallenavnene er derfor endret fra tidligere utgaver av boken, men omleggingen er forbundet med den fordelen fremover at navnene vil tilsvare de som finnes i databaser som Lovdata og Rettsdata.

En særskilt utfordring har vært å sette nye kallenavn på de mange dommene om utmåling av pleie- og omsorgserstatning. For denne serien av dommer forsøkte jeg først å bruke et system med romertallsnummerering: «Pleie og omsorg I», «Pleie og omsorg II» mv. Dette ble forkastet etter uttesting i ulike lesergrupper, da det viste seg å være forvirrende og vanskelig å huske. Jeg har derfor valgt å videreføre navn slik som Stokstad (Rt. 1996 s. 958), Rott (Rt. 1999 s. 1967) og Bråtane (Rt. 2002 s. 1436). Disse er innarbeidet og forekommer i litteraturen og eksisterende dommer og gjenspeiles også i de juridiske kildebasene. Det samme gjelder populærnavnene på «domstrilogien» Ølberg (Rt. 1993 s. 1524), Horseng (Rt. 1993 s. 1538) og Skoland (Rt. 1993 s. 1547). På enkelte områder har de vanlig benyttede domskallenavnene gitt grunnlag for etablerte begreper, slik som «Bastrup-tillegget». Også i slike tilfeller er innarbeidede domskallenavn blitt videreført. For en del avgjørelser egner det seg ikke å vise til kallenavn, og jeg har da flere steder angitt sakstypen i parentes, for eksempel HR-2022-980-A (voldtektssak).

I dommer hvor det vises til annen rettspraksis, har jeg erstattet referanseformen som brukes i Lovdata (f.eks. Rt-2001-320) med den mer tradisjonelle referanseformen (f.eks. Rt. 2001 s. 320). Ved beskrivelsen av dommer fra Den europeiske menneskerettsdomstolen (EMD) og dommer fra EU-domstolen har jeg brukt ordet «premiss» fremfor «avsnitt», siden det samsvarer godt med innarbeidet begrepsbruk. Fullstendige referanser er gitt bakerst i boken.

Jeg har laget et nettbasert studiemateriale på en nettside som er åpen for alle. Nettsiden er et supplement til denne læreboken, til bruk for kursundervisning, kollokvier og egenstudier. Nettressursen inneholder sammendrag, flervalgsoppgaver («multiple choice») og refleksjonsspørsmål til hvert av de 15 kapitlene i denne boken. I tillegg gir nettressursen mulighet for å fange inn viktige oppdateringer (f.eks. etter nyere høyesterettsdommer). Stoffet er tematisk ordnet etter samme systematikk som i denne læreboken, og man manøvrerer seg rundt ved å klikke på de enkelte kapitlene og underpunktene. Nettressursen er tilgjengelig på www.nettressurser.no/erstatningsrett. Nettressursen fungerer også på mobiltelefon og nettbrett, og du kan enkelt få tilgang ved å skanne QR-koden.

Del I
Innledning




KAPITTEL 1
Innføring i erstatningsretten


1.1 Erstatningsretten i et «nøtteskall»

Erstatningsretten er læren om økonomisk kompensasjon for skadeforvoldelse og rommer to hovedspørsmål. Det ene er om den som er påført en skade, «skadelidte», kan kreve erstatning av den som påførte skaden, «skadevolder». Hvis svaret er ja, er neste spørsmål hvor mye som skal tilkjennes i erstatning. Det første spørsmålet omhandler ansvarsetableringen, mens det siste omhandler erstatningsutmålingen. Hvert av disse to emnene inneholder en rekke undertemaer og problemstillinger som skal behandles i denne boken. Dette punktet skal gi en bakgrunnsforståelse ved å skissere erstatningsretten i et «nøtteskall». Som ledd i denne introduksjonen møter man flere sentrale begreper. Disse gis foreløpige forklaringer her, mens utdypingene foretas i de enkelte kapitlene de hører hjemme.

Erstatningsretten bygger på to hovedhensyn: gjenopprettelseshensynet og prevensjonshensynet. Gjenopprettelseshensynet skal sette skadelidte i samme økonomiske situasjon som før skaden skjedde. Det kommer tydelig til uttrykk i erstatningsrettens grunnleggende utmålingsprinsipp om full erstatning. Prevensjonshensynet bygger på forutsetningen om at påleggelse av erstatningsplikt vil motivere potensielle skadevoldere til å unngå skadeforvoldelse. I tillegg til denne allmennpreventive målsettingen er erstatningsreglene basert på hensynet til å oppnå individualprevensjon. Ved å måtte betale erstatning én gang tenker man seg at skadevolderen vil bestrebe seg enda mer for å unngå nye skadeforvoldelser og nye krav. Disse og andre hensyn beskrives nærmere i neste kapittel.

Skadelidte kan bli påført forskjellige typer skader eller tap. Én kategori er skader på ting, «tingsskader». Skadelidte kan ha fått ødelagt lakken på en bil som følge av påkjørsel fra en uforsvarlig syklist. En annen kategori er «personskadene», som kan være fysiske og/eller psykiske skader. Den tredje kategorien karakteriseres av at det foreligger et økonomisk tap, men uten at det er påført tings- eller personskade. Det foreligger da «ren formuesskade» (også kalt «rent formuestap»). Slikt tap kan for eksempel oppstå ved uforsvarlig finansiell rådgivning.

Et erstatningskrav består alltid i et krav på et pengebeløp. Skadelidte kan derfor ikke kreve at skadevolder forsøker å rette opp skaden ved «naturalytelser», for eksempel ved å pålegge vedkommende å utbedre tingen selv. Et av erstatningsrettens formål er å virke gjenopprettende, hvilket utfordres når skaden er vanskelig å måle i penger. Skadelidte kan ha vært utsatt for en trafikkulykke og blitt totalt hjelpetrengende resten av livet. En pengesum kan aldri bringe livet tilbake slik det var og ville blitt uten skaden, men erstatningen kan bidra til et noe mer normalisert liv. Skadelidte kan da kjøpe tjenester fra private pleieassistenter og dermed opprettholde et sosialmedisinsk fungeringsnivå ved å kunne reise på turer og ha sosialt samvær med andre. Enda vanskeligere er det å omsette tapt livsutfoldelse til et kronebeløp. Det samme gjelder ved integritetskrenkelser som voldtekt, der oppreisningserstatning skal kompensere for tort og svie (også kalt «tort og smerte»).

For at noen skal ha rett til erstatning, må tre grunnvilkår være oppfylt: Det må foreligge et rettslig grunnlag for å kreve erstatning. Dette kalles for vilkåret om ansvarsgrunnlag. Ansvarsgrunnlaget peker ut hvem som er ansvarssubjekt. Noen ansvarsgrunnlag retter oppmerksomheten mot om det er utvist skyld hos den som voldte skaden, mens andre ansvarsgrunnlag ikke er betinget av skyld – såkalte objektive ansvar (f.eks. bilansvaret). Det er ikke alltid det står en ansvarlig skadevolder bak en skadehendelse. Skadelidte kan for eksempel ha blitt skadet i en fritidsulykke. Da er det ikke grunnlag for å kreve erstatning. Rettferdigheten i dette har ofte vært debattert med henvisning til det amerikanske uttrykket «the bathtub argument», som etterspør hvorfor ikke de som skades i badekaret, skal få dekket sine behov på samme måte som trafikkskadde, yrkesskadde mv.

Videre må det foreligge skade eller tap, ellers vil det ikke være noe å kreve erstatning for. Som allerede vist finnes det tre overordnede skadekategorier som kan resultere i økonomisk tap og/eller ikke-økonomisk tap (tort/svie og redusert livsutfoldelse). Norsk rett har tradisjonelt tatt utgangspunkt i at bare økonomisk tap kan kreves erstattet, og at erstatning for ikke-økonomisk tap krever særskilt hjemmel. Dette blir imidlertid ikke mer enn et utgangspunkt: Hjemmelskravet må nyanseres ut fra de enkelte typetilfellenes egenart, hvor løsninger kan måtte søkes i et bredere kildemateriale, som også inkluderer formålsbetraktninger og andre reelle hensyn. I samme retning går Bergsjø 2020 s. 73 f.

I tillegg må det være et bindeledd mellom ansvarsgrunnlaget og skaden eller tapet, en årsakssammenheng. Det er tale om et rettslig årsaksbegrep, som stiller krav både om en faktisk årsaksforbindelse og om at denne forbindelsen oppfyller visse «kvalitetskrav» som avgrenser erstatningsvernets rekkevidde.

Alle de tre grunnvilkårene må være oppfylt for å tilkjenne erstatning, og de er derfor kumulative.

Erstatningsretten har en alminnelig del og en spesiell del. Den alminnelige delen omhandler reglene som gjelder for alle eller tilnærmet alle livsområder, mens den spesielle delen gir en særskilt regulering av bestemte områder. Hovedvekten i denne boken er lagt på å fremstille den alminnelige erstatningsretten samt temaer som det alminnelige skyldansvaret, det generelle ulovfestede årsakskravet og de alminnelige utmålingsreglene i skadeserstatningsloven. Til den spesielle erstatningsretten hører blant annet voldserstatningsloven, jernbaneansvarsloven og tivoliloven. Disse blir presentert i kapitlet om lovfestede ansvar og trekkes ellers inn bare der de har relevans i et mer generelt erstatningsrettslig perspektiv. For oversiktens skyld nevnes det at det også finnes særskilte kompensasjonsordninger, slik som «Veterannemnda» (Klagenemnda for krav om erstatning og kompensasjon for psykiske belastningsskader som følge av deltakelse i internasjonale operasjoner). Dette er en uavhengig nemnd som behandler klager på vedtak om kompensasjon for psykiske belastningsskader fra Forsvarets utenlandsoperasjoner (se www.regjeringen.no).

Etter denne skisseringen av hovedtemaer og avgrensninger skal jeg belyse erstatningsrettens plassering i rettssystemet (punkt 1.2) og rettsfeltets mangfoldighet og spennvidde (punkt 1.3). Deretter presenteres grunnleggende begreper det er nødvendig å kjenne til for å forstå «kommunikasjonsverktøyet» i faget (punkt 1.4). En forståelse av faget krever også innsikt i rettskildebildet og de særskilte metodeutfordringene man kan møte, som derfor også skal beskrives (punkt 1.5). Videre gis det en oversikt over erstatningsrettens kronologi, med et eget avsnitt som utdyper startpunktet for vurderingen: om det overhodet foreligger en erstatningsrettslig relevant skade (punkt 1.6). Til slutt presenteres den videre disponeringen av boken (punkt 1.7). Historiske linjer er integrert underveis i flere av kapitlene for å gi nærhet til den aktuelle delfremstillingen.



1.2 Plass i rettssystemet

Erstatningsretten er vanligvis plassert som en del av privatretten. Det har sin historiske forklaring i at erstatningskrav opprinnelig oppsto i privatrettslige relasjoner, det vil si mellom personer, eller mellom personer og upersonlige rettssubjekter (f.eks. aksjeselskaper). Erstatningsretten favner imidlertid videre, og moderne erstatningsrett har flere innslag av offentligrettslig regulering. De statlige ordningene om pasientskadeerstatning og voldserstatning er eksempler på dette, og i yrkesskadesektoren er det flere koblinger mellom trygd og erstatning. Her finnes det også egne nemnder som treffer vedtak, og som dermed er en produsent av erstatningsregler i tillegg til domstolenes virksomhet (om enn på et annet nivå, se punkt 1.4). Dette bidrar til å utviske skillet mellom privatrett og offentlig rett på erstatningsrettens område. Det understrekes ytterligere av at det ikke er vanntette skott mellom erstatning utenfor kontraktsforhold («deliktserstatningsretten») og erstatning i kontraktsforhold. Dette blir illustrert i gjennomgangen av ansvaret for leger, styremedlemmer i selskaper, «profesjonsansvaret» mv. Ut over det er fremstillingen konsentrert om erstatning utenfor kontraktsforhold.

Erstatningsretten har linjer til flere andre rettsområder. Et av disse er pengekravsretten. Erstatningsretten kan ses som en lære om én av flere måter man kan stifte et pengekrav på, mens det er pengekravsretten (og obligasjonsretten) som besvarer spørsmål om hvordan pengekravet behandles frem til det oppfylles eller bortfaller på annen måte.

Erstatningsretten har også berøringsflater mot forsikringsretten. Her må det skilles mellom ulike typer forsikringer. Personforsikringer er regulert i forsikringsavtaleloven (fal.) fjerde del og kan typisk omfatte ulykkesforsikringer, reiseforsikringer, uføreforsikringer og livsforsikringer. Denne typen ytelser kommer i utgangspunktet i tillegg til erstatningsytelser, for dem som enten ønsker en ekstra sikkerhet for skader som helt faller utenfor erstatningsretten, eller ønsker et høyere dekningsnivå. Skadeforsikringer etter fal. tredje del omfatter forsikring mot erstatningsansvar og er derfor vanlig å behandle i faget erstatningsrett. Dette er forklaringen på at bilansvaret, legemiddelansvaret og yrkesskadeansvaret inngår i studiet av erstatningsretten, selv om et krav i utgangspunktet må rettes mot et forsikringsselskap.

Ytelser fra folketrygden og andre velferdsrettslige ordninger omfattes derimot ikke av erstatningsretten, men det er viktige sammenhenger mellom rettsfeltene. Særlig tydelig er det ved utmåling av personskadeerstatning, fordi erstatningen bare skal være et supplement til de offentlige ytelsene. For å kunne utmåle en erstatning må derfor en erstatningsrettsjurist også kjenne til deler av velferdsretten.

Historisk sett har erstatningsretten vært tett koblet til strafferetten, men disiplinene ble tydeligere delt da straffelovens ikrafttredelseslov fra 1902 ble avløst av skadeserstatningsloven fra 1969 (skl.). Fremdeles finnes det grenseflater mellom rettsområdene, slik som ved oppreisningserstatning etter skl. § 3-5 (personskade og integritetskrenkelse) og skl. § 3-6a (ærekrenkelse). Se artikkelen «Erstatningsretten og krenkelser i sosiale medier» (Hovlid 2018) for en nærmere gjennomgang av erstatningsrettens betydning for ivaretakelsen av retten til privatlivets fred i moderne tid.



1.3 Mangfold og spennvidde

Etter denne plasseringen av erstatningsretten i rettssystemet skal jeg se nærmere på mangfoldet av erstatningsrettslige emner. Dette forklares ved hjelp av figur 1.

Figur 1. Erstatningsrettens mangfold

Figuren viser erstatningsretten som retts- og fagområde til venstre. Dette er et fag som rommer en rekke delemner. Disse er angitt til høyre, hvor de er grovt sammenfattet i fem kategorier ved hjelp av ulike spørreord. Jeg presiserer at skissen gir et forenklet bilde, idet deltemaene kan gli over i hverandre. Disse skal utdypes i fortsettelsen. Beskrivelsen er ikke uttømmende, men gir en oversikt over sentrale erstatningsrettslige emner.

For det første er det et tema i erstatningsretten hvem som kan pålegges erstatning, og hvem som har rett til erstatning. Det første er et spørsmål om hvem som kan utpekes som ansvarssubjekt. Det kan være skadevolderen personlig eller en som representerer vedkommende. En slik representant kan være et forsikringsselskap, som på trafikk- og yrkesskadeområdet, eller det kan være en statlig ordning, som Norsk pasientskadeerstatning (www.npe.no) eller Kontoret for voldserstatning (www.voldsoffererstatning.no). I moderne erstatningsrett finnes det også eksempler på at staten har blitt erstatningsansvarlig for manglende eller uriktig gjennomføring av EU/EØS-direktiver innen eksempelvis bilansvaret eller for brudd på menneskerettighetene. Dette aspektet utdypes i kapittel 3 om erstatningsrettens internasjonalisering.

Når det gjelder hvem som kan kreve erstatning, er det i første rekke den direkte skadelidte. Det kan være eieren av en ødelagt ting eller den som har blitt fysisk eller psykisk skadet i en ulykke. Det er ingen øvre eller nedre aldersgrense for å ha rett til erstatning, men alder har betydning for utmåling av personskadeerstatning. For eksempel gjelder det egne, sjablongmessige regler for skadelidte som er under 19 år på skadevirkningstidspunktet, jf. skl. § 3-2a. Også tredjepersoner kan ha rett til erstatning («tredjepersonserstatning»). Dette kan være strømabonnenter som lider tap når en elkabel kuttes, eller det kan være en mor eller far som påføres inntektstap ved å være hjemme for å ta seg av sitt fødselsskadde barn.

For det andre reiser erstatningsretten problemstillinger om hva som skal erstattes. Her oppstår det spørsmål om hvilke typer skader og tap som nyter erstatningsrettslig beskyttelse, og hvor langt dette vernet rekker. Tingsskader og personskader er etter sin art skader som normalt erstattes. I enkelte tilfeller kan det likevel oppstå spørsmål om hvorvidt en personskade etter sin art kan kreves erstattet. For eksempel har det vært diskutert om en person som påføres psykiske skader ved å føde et psykisk utviklingshemmet barn, kan kreve erstatning. Dette fikk sin avklaring i Downs (Rt. 2013 s. 1689) og ble besvart med nei ut fra et verdivalg. I formuesskadesektoren er avgrensningsproblemene mer fremtredende, og det er utviklet en lære om «vernet interesse» for å håndtere grensedragningen.

Forutsatt at skaden etter sin art nyter erstatningsrettslig vern, må det avgjøres hvor langt vernet rekker. Utgangspunktet i norsk rett er at skadelidte skal ha full erstatning. Prinsippet er underlagt begrensninger, fordi også skadevolder har beskyttelsesbehov. Derfor finnes det regler som avgrenser ansvaret for tap som blir for avledede, fjerne, indirekte mv. Her har adekvanslæren en viktig funksjon. Den krever at årsakssammenhengen mellom ansvarshendelsen og skaden eller tapet har en viss «kvalitet». Andre avgrensningsverktøy kan også spille inn, slik som lempingsregelen i skl. § 5-2.

For det tredje må det avgjøres hvordan erstatningen skal utmåles og gjøres opp. Hovedregelen er som nevnt full erstatning, men konkretiseringen av dette prinsippet avhenger av hva slags skadetype man står overfor. Ved tingsskader kommer ulike prinsipper inn, hvor noen retter oppmerksomheten mot reparasjonskostnadene, mens andre er opptatt av gjenanskaffelsesverdien. På personskadeområdet foranlediges en rekke spørsmål for de mange tapspostene, og det er utviklet konkretiserende prinsipper og retningslinjer for utmålingen av hver enkelt post. Hvilke tapsposter som gjelder, blir beskrevet i neste punkt som en del av begrepsforklaringene. I de tilfellene hvor det finnes et forsikringsselskap eller annet upersonlig ansvarssubjekt, er det en utbredt ordning at dette ansvarssubjektet først utbetaler erstatningen til skadelidte – og dermed står som «garantist» for at kravet dekkes – for så å søke pengene tilbake ved å fremme et regresskrav mot skadevolderen. Se voldserstatningsloven (lov 17. juni 2022 nr. 57; vol.) § 11, og les nærmere i blant annet Bellika, Dahlin, Haugerud mfl. 2023 samt Brath 2023. Sentrale forarbeider til loven er NOU 2016: 9 Rettferdig og forutsigbar – voldsskadeerstatning og Prop. 238 L (2020–2021) Lov om erstatning fra staten til voldsutsatte (voldserstatningsloven). De viktigste endringsforslagene er kommentert av utvalgets leder (Hennum 2016).

For det fjerde kan det oppstå problemstillinger knyttet til hvor skaden har skjedd. Det har betydning i flere relasjoner. Hvis skadelidte for eksempel er trafikkskadet, og skaden inntraff under utføring av arbeid, foreligger det en «kombinert skade». Da kan skadelidte velge det ansvarsregimet som gir høyest utbetaling. En av de dommene som blir analysert i kapitlet om bilansvar, handler om en tankbilsjåfør som ble skadet på arbeid. I slike situasjoner er det viktig, for eksempel for en advokat som bistår skadelidte, å vite hvilket regelsett som gir klienten det gunstigste oppgjøret. Det krever oversikt over fordeler og ulemper ved de alternative ansvarsordningene. I en del tilfeller er det enklere å få etablert ansvar under trafikkskadeordningen, men denne har en lavere terskel enn yrkesskadeforsikringen for å avkorte erstatningen dersom skadelidte har medvirket til egen skade. Dette må vurderes fra sak til sak.

En annen type problemstilling gjelder «cross over»-skader, det vil si skader som potensielt sett involverer flere lands erstatningsregler. For eksempel kan det voldes skade på en nordmann som kjører svensk leiebil i Danmark og blir påkjørt av en tysker. Se til illustrasjon Varde Hovedvej (U.2020.3747 H) og fra norsk rettspraksis eksempelvis Kranbilvelt (LF-2023-3223), med henvisninger til blant annet HR-2019-2420-A, forsikringslovvalgsloven (lov 27. november 1992 nr. 111) § 6 og forordning (EF) nr. 864/2007 om lovvalg for forpliktelser utenfor kontrakt (Roma II). Lovvalgsspørsmål er ofte komplekse og kan involvere et bredt spekter av interne norske kilder i tillegg til europeiske og internasjonale kilder. Det ville føre for langt å gå nærmere inn på dette temaet her, men det nevnes for å vise erstatningsrettens side mot internasjonal privatrett.

For det femte kan det foranlediges spørsmål om når et erstatningskrav tidligst kan, og senest må, fremsettes. Det siste aspektet omhandler forskjellige meldefristregler og foreldelsesregler. Disse er viktige: For skadelidte hjelper det lite å oppfylle vilkårene for erstatning dersom kravet har gått tapt fordi det er fremsatt for sent. For en advokat som bistår skadelidte, er det viktig å overholde frister, noe som illustreres av de mange sakene hvor advokaten selv har blitt ansvarlig som følge av fristoversittelse. I denne boken går jeg ikke nærmere inn på det store komplekset av fristregler, men nøyer meg med følgende: Et erstatningskrav foreldes i utgangspunktet tre år etter det oppsto, jf. foreldelsesloven § 2, jf. § 3. Fra dette er det unntak i lovens § 9, blant annet for skader på barn.



1.4 Rettskilder og metodeutfordringer

Dette punktet gir en oversikt over hvilke rettskilder som finnes, og enkelte av de metodeutfordringene som ofte oppstår når man skal klarlegge erstatningsreglenes innhold. Det er sider ved fremveksten og utviklingen av erstatningsretten som reiser særlige metodeutfordringer. Erstatningsretten er et eksempel på hvordan fragmentarisk lovgivning og fraværet av legalitetsprinsippet har «satt Høyesterett og rettsvitenskapen i førersetet» (se nærmere Skjefstad 2018 s. 223). Bevissthet om de metodologiske utfordringene i faget har verdi, fordi det kan forenkle og forbedre selve tilnærmingen til studiet av erstatningsretten og dens kildegrunnlag.

Lovgiver spilte lenge en tilbaketrukket rolle på erstatningsrettens område. Straffelovens ikrafttredelseslov fra 1902 inneholdt regler om erstatning ved personskade og forsørgertap, inntatt i lovens §§ 19 og 21. I tillegg inneholdt loven regler om skadelidtes medvirkning i § 25 og om skade voldt av flere i § 26. På denne tiden var straff og erstatning fortsatt nær forbundet. Bestemmelsene ble etter hvert i utakt med nyere tids behov for klarere og mer spesifikke erstatningsregler, som ble gitt ved skadeserstatningsloven (lov 13. juni 1969 nr. 26). Denne loven inneholder regler om ansvarsgrunnlag ved skader voldt av barn (§§ 1-1 og 1-2), om sinnssykes ansvar (§ 1-3), om ansvar for personer som begår nødhandlinger (§ 1-4), og om ansvar ved skader voldt av dyr (§ 1-5). Arbeidsgiveransvaret er regulert i et eget kapittel (kapittel 2). Loven har i tillegg bestemmelser om utmåling av personskadeerstatning i kapittel 3 og utmåling av tings- og formuesskadeerstatning i kapittel 4. Bestemmelser om skadelidtes medvirkning, lemping og skader voldt av flere er inntatt i lovens kapittel 5. Skadeserstatningsloven befinner seg i kjernen av den alminnelige erstatningsretten, og dens bestemmelser kommer til anvendelse med mindre de er uttrykkelig unntatt gjennom særlover.

Særlover regulerer avgrensede risikoområder. Bilansvaret ble nokså tidlig lovregulert, første gang gjennom motorvognloven fra 1912, som ble avløst av motorvognloven fra 1930 og deretter av bilansvarsloven, som ble vedtatt 3. februar 1961 og fremdeles er gjeldende. Særlig fra 1980-tallet av har det vært en markant økning i lovgiveraktiviteten, noe som har resultert i blant annet forurensningsloven (lov 13. mars 1981 nr. 6), produktansvarsloven (lov 23. desember 1988 nr. 104), yrkesskadeforsikringsloven (lov 16. juni 1989 nr. 65), pasientskadeloven (lov 15. juni 2001 nr. 53) og voldserstatningsloven (lov 17. juni 2022 nr. 57). Flere av lovbestemmelsene er temmelig positivrettslige og såpass spesifikt uformet for det aktuelle livsområdet at de gir lite grunnlag for å utlede mer generelle regler. Særlovene må derimot på flere punkter suppleres med alminnelig erstatningsrett, fordi de ikke selv regulerer det aktuelle erstatningsspørsmålet. Et karakteristisk trekk ved mange av særlovene er at de først og fremst omhandler selve ansvarsgrunnlaget og sier lite eller ingenting om erstatningsutmåling, skadelidtes medvirkning mv. Man må da falle tilbake på den alminnelige erstatningsretten, som kommer inn som en type utfyllende bakgrunnsrett.

Ved tolkningen av skadeserstatningsloven og særlovene oppstår det tolkningsspørsmål på samme måte som ved andre lover. Et gjennomgående trekk er at mange av lovene bruker begreper som ikke er definert i loven selv, men som implisitt henviser til ulovfestet rett. Det gjelder eksempelvis ord som «uaktsomhet», som viser til den ulovfestede skyldregelen, og uttrykk som «volder», «forårsaket» og «som følge av», som viser til de ulovfestede reglene om årsakssammenheng. I slike tilfeller vil man måtte fastlegge innholdet ut fra høyesterettspraksis og andre kilder. Lovgiver har på flere områder inntatt elastiske ord og uttrykk i loven og overlatt den nærmere grensedragningen til rettspraksis. Det gjelder eksempelvis for de ytre rammene for arbeidsgiveransvaret, som ikke omfatter skader voldt «utenfor det som er rimelig å regne med etter arten av virksomheten eller saksområdet og karakteren av arbeidet eller vervet», jf. skl. § 2-1 nr. 1. Høyesterett har fylt denne oppgaven ved å avsi en rekke dommer som presiserer ansvarsgrensene både generelt og for ulike typetilfeller. For studiet av erstatningsretten som fag innebærer dette samtidig at det kreves en undersøkelse av rettspraksis for å forstå ordenes mening på riktig rettslig måte. Avgjørelsene fra Høyesterett inneholder både tolkning og konkret rettsanvendelse (subsumsjon). Subsumsjonen påvirkes av hvor langt Høyesterett strekker tolkingen. Det antas at «Høyesteretts kildebruk er mer åpen og mindre formell på subsumsjonsstadiet enn på tolkingsstadiet» (Bekkedal og Farsethås 2018 s. 32). Hver avgjørelse må tolkes for å avgjøre om, og eventuelt hvor, det er rettslige utsagn med overføringsverdi til den aktuelle saken.

Lovene er stedvis utfylt gjennom forskrifter. For å forstå hovedlinjene i erstatningsretten er det ikke mange forskrifter man trenger å kjenne til. Ut fra formålet med denne fremstillingen vil jeg kun trekke inn noen få. Under gjennomgangen av bilansvaret kommer det inn forskrifter som definerer blant annet hva som er en «motorvogn» etter bilansvarsloven (bal.) § 3. Loven gjelder for eksempel ikke for kjøretøy med maksimal hastighet på under 10 km/t, jf. forskrift 14. april 1961 nr. 3000, gitt med hjemmel i bal. § 3 fjerde ledd.

Også i kapitlet om det alminnelige skyldansvaret viser jeg til betydningen av forskrifter, men de er mer generelt omtalt der. Ved utmålingen av personskadeerstatning er det særlig to forskrifter som er sentrale. Den ene er forskriften som konkretiserer reglene for fastsettelse av menerstatning, «menerstatningsforskriften» (forskrift 21. april 1997 nr. 373). Den andre er forskriften som inneholder presiserte regler for utmåling av erstatning etter yrkesskadeforsikringsloven, «standardiseringsforskriften» (forskrift 21. desember 1990 nr. 1027, også kalt «yrkesskadeforskriften»).

Forarbeider har en sentral plass i tolkningen av en rekke erstatningsbestemmelser, noe høyesterettspraksis gir atskillige eksempler på. Det vil særlig fremgå ved de mange presiseringene av skadeserstatningsloven. Den var grundig forberedt, og lovforarbeidene gir viktige tolkningsbidrag, se blant annet Innst. I 1964 og Innst. II 1964. Det samme gjelder forarbeidene til bilansvarsloven, slik som NUT 1957: 1 Innstilling om revisjon av reglene om motorvognansvaret fra Motorvognansvarkomiteen av 1951. I Tankbil (Rt. 2012 s. 233) fremhevet Høyesterett betydningen av de mer konkrete forarbeidsuttalelsene om hva som faller innenfor og hva som faller utenfor bilansvarets anvendelsesområde. Dommen gjennomgås i et eget kapittel, men avgjørelsen nevnes her fordi den fanger inn et generelt poeng: Forarbeidenes betydning som rettskilde er størst der de uttaler seg om spesifikke tolkningsspørsmål (Kjelland 2008 s. 32).

Flere av lovene har vært gjennom revisjoner. Skadeserstatningsloven ble i 1973 bygd til med nye bestemmelser om utmåling av personskadeerstatning, herunder nye bestemmelser om forsørgertapserstatning, oppreisningserstatning og erstatning for tapt evne til arbeid i hjemmet. Den sistnevnte bestemmelsen tok sikte på å styrke husmorens erstatningsrettslige vern og føyde seg inn i rekken av 1970-tallets kvinnerettslige reformer, se Kjelland 2002 s. 27 f. For en bredere kvinnerettslig fremstilling av erstatningsretten se Richardson og Rackley 2012 samt Hagland (2018) med henvisninger til FNs kvinnediskrimineringskonvensjon (vedtatt 18. desember 1979 og ratifisert av Norge 21. mai 1981) artikkel 1, 6, 12 nr. 1 og 16. I 1985 ble det vedtatt blant annet nye bestemmelser om utmåling av erstatning for tings- og formuesskader og generelle regler om medvirkning og lemping, se Ot.prp. nr. 75 (1983–84). To år senere, i 1987, ble det vedtatt en ny regel om erstatning til skadelidte som var under 16 år på skadetiden. For denne gruppen av skadelidte ble erstatningsutmålingen standardisert, se den opprinnelige skl. § 3-2a med forarbeider i NOU 1987: 4 og Ot.prp. nr. 81 (1986–87). Av nyere endringer nevnes bestemmelsen om etteroppgjør i skl. § 3-8, som ble vedtatt i 2005 (se Ot.prp. nr. 51 for 2004–2005), og bestemmelsen om erstatningsansvar for skade voldt ved korrupsjonshandlinger i skl. § 1-6, som ble vedtatt i 2008 (se Ot.prp. nr. 73 for 2006–2007). Også bilansvarsloven har gjennomgått viktige endringer, både når det gjelder reglene om anvendelsesområde (bal. § 2), oppreisningserstatning (bal. §§ 4 og 6) og skadelidtes medvirkning (bal. § 7). Av interesse i et metodeperspektiv er at disse endringene har skjedd som følge av Norges EØS-forpliktelser. Dette krever en nærmere forklaring, som gis i kapittel 3.

I de tilfellene hvor NOU-er, proposisjoner mv. beskriver hva som er gjeldende rett, får de karakter av å være etterarbeider. Det er diskutert om slike kilder kan og bør tillegges betydning. Den alminnelige oppfatningen er at etterarbeider er en relevant tolkningsfaktor, men med begrenset vekt (jf. bl.a. Eckhoff og Helgesen 2001 s. 95 f. og Øie 1994 s. 131–132).

Rettspraksis spiller en helt sentral rolle på erstatningsrettens område. Grunnvilkårene om ansvarsgrunnlag, årsakssammenheng og skade eller tap er utviklet gjennom høyesterettspraksis. Høyesteretts rettsskapende og rettsutviklende funksjon er her svært synlig. En nyere analyse av enkelte spørsmål er gitt i artikkelen «Høyesterett som prejudikatdomstol innen erstatningsretten – foredling eller friere rettspolitikk?» (Tande 2016). Blant milepælene i rettsutviklingen er Høyesteretts utvikling av det ulovfestede objektive ansvaret, særlig fra begynnelsen av 1900-tallet. Andre eksempler er klargjøringen av det erstatningsrettslige årsakskravets innhold i P-pille II (Rt. 1992 s. 64), klargjøringen av grunnleggende utmålingsprinsipper i «domstrilogien» Ølberg (Rt. 1993 s. 1524), Horseng (Rt. 1993 s. 1538) og Skoland (Rt. 1993 s. 1547), den uttrykkelige formuleringen av regelen om at skadevolder må «ta skadelidte som han/hun er», slik at det i utgangspunktet skal ses bort fra spesiell mottakelighet, i Papegøye (Rt. 1997 s. 1), klargjøringen av regelen om objektivt produktansvar på ulovfestet grunnlag i Lettbetong (Rt. 1993 s. 1201) samt utviklingen av konkretiserte beviskriterier ved vanskelig konstaterbare skader som nakkeslengskaderⓘ i Nakkesleng I (Rt. 1998 s. 1565) og Nakkesleng IV (Rt. 2010 s. 1547). Normert oppreisning er i sin helhet utviklet av Høyesterett gjennom atskillige avgjørelser. Se eksempelvis Scooterkollisjon (HR-2023-1035-A), som fastsatte oppreisningsbeløpet til 1,5 ganger folketrygdens grunnbeløp på domstidspunktet. Denne og en rekke andre dommer om oppreisningserstatning beskrives i punkt 12.6.5.2.

Høyesterettsdommene kan inneholde generelle rettssetninger og kan gi anvisning om hvilke skjønnsmomenter som er relevante. Når en personskadeerstatning skal utmåles, kan dommene også gi veiledning om nivået på den erstatningen som skal tilkjennes. I likhet med mange andre områder i erstatningsretten krever det en analyse av flere avgjørelser, fordi det er først da det kan avdekkes eventuelle mønstre i Høyesteretts argumentasjon. Dette gir også en forklaring på hvorfor det i fremstillingen her blir vist til flere dommer om samme tema, noe som har sammenheng med rettsvitenskapens oppgave om å utlede generelle regler. Ved å se flere dommer i sammenheng for å identifisere begrunnelsesmønstre dempes også en annen utfordring: Høyesterett har ofte en nokså kompakt skrivestil, og formuleringene i premissene er sjelden like gjennomarbeidet som en lovtekst. Ved å bygge resonnementene på flere dommer reduseres risikoen for å legge for mye i premissene (unngå overtolkning).

Den sentrale plassen rettspraksis har i erstatningsretten, har sammenheng med at dette er «det uventedes rettsområde» (Askeland 2002b s. 23), og at «[t]orts reflect society, with all its movements, its commotions and its unexpected turns» (Koopmans 1999 s. 261). Løsninger må derfor ofte søkes fra sak til sak. Behovet for dynamikk gjør domstolene mer egnet enn lovgiver til å styre rettsutviklingen på en del områder, for eksempel kravet til årsakssammenheng. Som Gunnar Aasland fremhever, «synes [det] klart at adekvansspørsmålene ikke kan lovreguleres, men må overlates til domstolene» (Aasland 1985 s. 54).

Det er avsagt et betydelig antall tingrettsdommer og lagmannsrettsdommer. Disse kan bidra i tolkningen, men har generelt liten rettskildeverdi. Av den grunn har jeg først og fremst anvendt underrettsdommene som illustrasjonsmateriale. Praksis fra forvaltningsorganer som Pasientskadenemnda brukes her også primært som eksempelmateriale. Slik praksis kan imidlertid tillegges en viss vekt i den utstrekning de kan tas som uttrykk for, eller har gitt seg utslag i, en fast og konsistent praksis, sml. prinsippene i Angiografiⓘ (Rt. 2006 s. 1217, avsnitt 38), Sarkom (Rt. 2008 s. 218, avsnitt 63) og Amerika (HR-2022-1132-A, avsnitt 56). Se nærmere om dette i Kjelland 2005 s. 10 og Kjelland 2013 s. 27. Andre faktorer kan også spille inn, slik som forvaltningspraksisens varighet, tilgjengelighet, omfang og konsekvens, se Eriksen 2019 s. 320 f. Boken trekker også inn noe praksis fra Trygderetten, som ble opprettet med hjemmel i trygderettsloven (lov 16. desember 1966 nr. 9) og er et domstolsliknende forvaltningsorgan. En særlig metodeutfordring er spørsmålet om hvilken vekt praksis fra Trygderetten skal ha, se Ikdahl 2016. Spesielt vanskelig er det når retten utvikles og presiseres mellom rettsanvendere som fungerer gjensidig bekreftende. Ikdahl kaller dette fenomenet for «rettskildesløyfer» (s. 310).

Rettslitteraturens betydning i erstatningsretten har sammenheng med at det lenge forelå lite lovgivning, og at domsmaterialet var stort og ubearbeidet. Gjennom rettsvitenskapelige arbeider har dette og andre kilder blitt satt i system, noe som har bidratt til å kartlegge argumentasjons- og vurderingsmønstre i rettspraksis og gitt konstruktiv kritikk til avsagt høyesterettspraksis. Samspillet mellom rettspraksis og rettsvitenskap er svært viktig og alminnelig anerkjent på erstatningsrettens område, og det er «en påvirkning som går begge veier» (Aasland 2007 s. 668). Tilsvarende er påpekt av Høyesterett selv, se Ullevål (HR-2018-2080-A, avsnitt 44) og Frøybas (HR-2019-2396-A, avsnitt 52), som begge omtales senere i boken.

«Reelle hensyn» refererer både til hva som gir en god løsning i den aktuelle saken, og til hva som gir en god rettsregel (innholdsmessig og rettsteknisk). Reelle hensyn styres av vårt verdigrunnlag. Med Blandhol kan man si at reelle hensyn kan ses som en «samlebetegnelse for interesser, verdier, prinsipper og hensyn som rettsordningen og rettsanvendelsen uttrykker, ivaretar eller søker å oppfylle» (Blandhol 2013 s. 24). Sml. Monsen 2012 s. 47. En av disse godhetsbetraktningene er virkningsorienterte vurderinger. Man må da danne seg en mening om konsekvensene av det som vurderes, og legge vekt på om disse er gode eller dårlige. Slike betraktninger spiller for eksempel inn i drøftelsen av erstatningsvernets rekkevidde. Hensynet til en god regel kan krysses av hensynet til et godt resultat i enkelttilfeller. Hensynene i erstatningsretten beskrives som eget tema i neste kapittel.

Europeiske og internasjonale kilder blir også beskrevet som et eget emne, se kapittel 3.



1.5 Grunnleggende begreper

I likhet med andre rettsfelt har erstatningsretten sin egen terminologi. I dette punktet presenteres begreper som brukes gjennomgående i fremstillingen, mens mer emnespesifikke begreper forklares underveis der de opptrer første gang. I tillegg er det utarbeidet ordforklaringer, som er tatt inn bakerst, og ordene som er forklart der, er merket med symbolet ⓘ.

Jeg bruker begrepet «ansvarshendelse» om en hendelse som oppfyller vilkårene i selve ansvarsgrunnlaget, og som man vurderer å knytte erstatningsplikt til (noe som også forutsetter at øvrige erstatningsvilkår er oppfylt). Det gir en enklere terminologi enn stadig å skulle vise til uttrykk som «den skadevoldende begivenheten» og liknende.

Ved selve etableringen av erstatningsansvaret møter man begreper som karakteriserer de forskjellige typene ansvarsgrunnlag. Et hovedskille går mellom skyldansvar og objektivt ansvar. «Skyldansvar» særkjennes av at ansvarsgrunnlaget stiller krav om at skadevolder må kunne bebreides for ikke å ha handlet annerledes. Uaktsomhetsansvaret er bygd på en slik tankegang. Uaktsomhetsansvaret kalles også for «culpaansvaret». Ordet «culpa» er latin og betyr skyld (uforsettlig) (Gisle 2017 s. 70 og von Eyben 2004 s. 85). Ansvar som ikke er betinget av skyld, kalles for «objektivt ansvar». Bilansvarsloven har en slik ansvarsform, og det er derfor forklarende når bal. § 4 angir at skadelidte har krav på erstatning «endå om ingen er skuld i skaden».

Årsakslæren har sitt eget sett av begreper. Selve årsaksbegrepet brukes forskjellig av ulike forfattere og trenger presisering. Jeg bruker et vidt årsaksbegrep, som omfatter både reglene om faktisk årsakssammenheng og reglene om adekvans, uvesentlighet mv. (som brukes for å avgrense erstatningsansvaret). Faktisk årsakssammenheng kan foreløpig forklares som at hendelsen har vært en nødvendig betingelse for skaden. Rettslig årsakssammenheng kan foreløpig forklares som en skjønnsmessig avgrensning av ansvarets utstrekning, der man blant annet vurderer om skadefølgen er for fjern, avledet, indirekte mv. Et vidt årsaksbegrep forenkler terminologien og samsvarer med tendensen i nyere høyesterettspraksis. Jeg presiserer at årsaksbegrepet som benyttes her, ikke favner så vidt at det inkluderer spørsmål om hvorvidt den skadde interessen overhodet nyter erstatningsvern, hvilket må avgjøres ut fra reglene om vernet interesse, se punkt 1.6.2.

Videre skal jeg presisere enkelte skade- og tapsbegreper. Begrepene «tingsskade» og «formuesskade» er allerede presentert ovenfor, slik at jeg her utdyper begreper man møter i personskadesektoren. Ved personskader er begrepet «realskade», eller kortformen «skade», sentralt. En fysisk skade er en negativ endring i legemets anatomiske og/eller fysiologiske tilstand og kan omfatte både akuttbelastninger (skader) og sykdom. I utgangspunktet omfattes også mindre tilstandsforstyrrelser, som små skrubbsår. Psykiske skader er vanskeligere å definere, hvilket viser seg ved ulike tilnærminger innen medisinsk teori. Enkelte gir korte beskrivelser, som at «[p]sykisk lidelse innebærer at tankeliv og følelsesliv er forstyrret» (Reinertsen og Aanderaa 1988 s. 13, original kursivering er utelatt). For analysene her er det tilstrekkelig med en slik enkel forklaring, som blir presisert ved behov. Det kan være et uskarpt skille mellom fysiske og psykiske lidelser, og i erstatningsretten har man i begrenset grad vært opptatt av å trekke grensene. Det har sammenheng med at psykiske lidelser i utgangspunktet er likestilt med fysiske plager, hvilket ble uttrykkelig formulert allerede i Larsen (Rt. 1968 s. 884). Skadelidte hadde her en psykisk sårbarhet som ble utløst ved en bilpåkjørsel. Høyesterett understreket at «[d]et må i alminnelighet ytes erstatning for invaliditet som skyldes ulykken, uansett om den er organisk eller nevrotisk betinget» (s. 890).

De sentrale tapsbegrepene er «økonomiske tap» og «ikke-økonomiske tap». Til den første gruppen hører merutgifter og inntektstap (ervervstap). Det er vanligvis disse formene for økonomiske tap jeg betegner som «tap». Ikke-økonomiske tap kan bestå i tapt livsutfoldelse, som erstattes gjennom menerstatning, og/eller tort og svie, som kompenseres ved oppreisning. Når det er andre enn den direkte skadelidte som rammes, står man overfor et «tredjepartstap» eller «tredjepersonstap». Disse kjønnsnøytrale termene er mer moderne enn den tradisjonelle «tredjemannstap», og derfor benyttes hovedsakelig de to førstnevnte i denne boken.



1.6 Erstatningsrettens kronologi


1.6.1 Generelt

Det er flere måter å ordne kildene på, hvilket gjenspeiles i rettslitteraturens forskjellige tilnærminger til erstatningsretten. Systematikken varierer med forfatter og tidsepoke, og variasjonene har også sammenheng med om fremstillingene er generelle eller gjelder spesielle deler av erstatningsretten.

Selv om det er flere mulige innfallsvinkler til fagets problemstillinger, kan det antydes visse hovedmønstre i måten erstatningsrettslige hovedspørsmål – med tilhørende kilder – vanligvis ordnes på. I rettspraksis og juridisk teori er det i dag nokså vanlig å oppstille tre grunnvilkår for erstatning: Det må foreligge (1) ansvarsgrunnlag, (2) årsakssammenheng av en viss kvalitet mellom ansvarsgrunnlaget og skaden/tapet, og (3) erstatningsrettslig relevant skade/tap. I tillegg kommer spørsmål om ansvarsnedsettelse på grunn av skadelidtes medvirkning, lemping mv. For eksempel drøftes lemping tidsmessig etter at de tre førstnevnte punktene er besvart, fordi lemping har som forutsetning at ansvaret er etablert og erstatningen er utmålt – spørsmålet er om erstatningen skal reduseres eller falle bort.

En slik rekkefølge samsvarer med det som kan kalles «erstatningsrettens kronologi» (Askeland 2006 s. 18). Jeg presiserer at begrepet gjenspeiler én mulig måte å systematisere hovedtemaene på. Som det vil fremgå, bygger denne boken på en slik rekkefølge.

Vilkåret om en erstatningsrettslig relevant skade/tap reiser enkelte særskilte spørsmål om hva som er hensiktsmessig plassering. Grunnen er at det her kommer inn flere kvalifikasjonskrav, som spiller inn på forskjellige trinn i erstatningsrettens kronologi. Av den grunn skal jeg gi en nærmere forklaring av dette vilkåret.



1.6.2 Nærmere om startpunktet: erstatningsrettslig relevant skade

Generelt: Ved vurderingen av om en skade (eller et tap) kan kreves erstattet, oppstår det to spørsmål. Det første er om den aktuelle skadetypen generelt/prinsipielt nyter erstatningsrettslig vern overhodet, noe som må besvares ut fra reglene om såkalt vernet interesse. Dette er regler av forskjellig karakter, som er utviklet særlig gjennom høyesterettspraksis og juridisk teori for å avgjøre hvilke interesser som etter sin art er erstatningsrettslig beskyttet. Hvis svaret på dette første spørsmålet er ja, må det deretter foretas en konkret vurdering av om det kan kreves erstatning for skaden på den aktuelle (vernede) interessen. Dette må avgjøres etter regler som stiller krav til kvaliteten på årsakssammenhengen, hvor adekvansreglene er sentrale.

At man står overfor en slik totrinnsvurdering, med to ulike problemstillinger, som hver har sine rettslige instrumenter, har lenge vært noe underkommunisert i norsk erstatningsrett. I samtlige utgaver av standardverket Lærebok i erstatningsrett har spørsmålet om vernet interesse først og fremst blitt behandlet som en del av de normative kravene som stilles til årsakssammenhengen (se Lødrup 1985 s. 283 f.; Lødrup 1987 s. 256 f.; Lødrup 1995 s. 305 f.; Lødrup 1999 s. 350 f.; Lødrup 2005 s. 298 f. og Lødrup 2009 s. 388 f.). En slik tilnærming får ikke helt klart frem at det først må foretas en vurdering av om skaden generelt/prinsipielt er erstatningsrettslig relevant – og av den grunn naturlig kommer inn i vurderingen som startpunktet for den erstatningsrettslige drøftelsen. Det er grunnen til at jeg allerede her, i bokens innledning, understreker at man bør ta utgangspunkt i en vurdering av om den aktuelle skaden overhodet nyter erstatningsvern. Disse tankene om en naturlig rekkefølge bygger på, og viderefører, det som særlig Erling Hjelmeng har lagt til grunn i sine arbeider. I boken Revisors erstatningsansvar (2007) uttaler han følgende om vurderingen av om skaden nyter erstatningsrettslig vern:


«For den nærmere vurdering må det skilles mellom prinsipielt sett forskjellige spørsmål. 1 For det første er spørsmålet om den aktuelle interessen overhodet er erstatningsrettslig vernet. … 2 For det andre, spørsmålet om hvordan culpanormen skal praktiseres, der interessen først er tilføyd en skade.» (Hjelmeng 2007a s. 24–25, kursiveringer i original)



Når Hjelmeng her knytter an mot culpanormen, må det forstås i lys av at hans analyser omhandler ansvarsnormen ved profesjonsansvar, men uttalelsene fanger inn en tilnærming av verdi også i et mer generelt erstatningsrettslig perspektiv. Tilnærmingen er senere lagt til grunn av Viggo Hagstrøm og Are Stenvik i boken Erstatningsrett (Hagstrøm og Stenvik 2019 s. 52 f.).

En fordel med en slik tilnærming er at man får bedre frem hvilke reelle avgrensninger som foretas: Ved å oppstille vernet interesse som et eget krav kommer det tydeligere frem at man ofte står overfor bredere rettspolitiske avveininger. Disse avveiningene kan ha lite til felles med adekvanslærens frekvensorienterte påregnelighetsbetraktninger. En annen sak er at vurderingene kan gli noe over i hverandre, idet også adekvanslæren kan romme rettspolitiske elementer.

Tilnærmingen har gjenklang i Principles of European Law (PEL). Dette er soft law-prinsipper, som gis en nærmere forklaring i punkt 3.4 nedenfor. I PEL er retten til erstatning betinget av at det foreligger en vernet interesse, i tillegg til at det må foreligge ansvarsgrunnlag og faktisk årsakssammenheng. PEL artikkel 1:101 oppstiller en «basic rule» om erstatningsansvar, hvor det inngår at skaden må ha rammet en erstatningsvernet interesse for at erstatningansvar skal være aktuelt. Hva som er en vernet interesse, beror på en helhetsvurdering, der flere momenter spiller inn, se PEL artikkel 2:101. Skadevolder hefter bare for skader som er «fair and reasonable», som igjen beror på blant annet «the nature and proximity of the damage». De avveiningene som man etter norsk rett foretar under adekvansdrøftelsen, inngår derfor i vurderingen av om det foreligger en erstatningsbeskyttet interesse. Fragmenter av det vi kjenner som adekvansvurderinger, er i tillegg integrert i årsakskravet i artikkel 4:101. Disse prinsippene blir nærmere beskrevet i punkt 3.4.

Enkelte felles presiseringer og koblinger mot de videre analysene: Dette underavsnittet gir noen konkretiseringer av det første hovedspørsmålet, det vil si hvilke skader som overhodet nyter erstatningsvern. Dette kan være nær forbundet med selve ansvarsgrunnlaget, slik at beskrivelsene her må ses i sammenheng med gjennomgangen nedenfor av ulike ansvarshjemler. For eksempel inneholder bilansvarsloven regler om hvilke typer skader som kan kreves dekket under det lovfestede bilansvaret, og hvilke skader som faller utenfor. Se omtalen av bilansvarsloven §§ 2 og 5 nedenfor, som beskriver dette i egne punkter (6.3.3.1 og 6.3.5). Hvorvidt skader på de vernede interessene skal erstattes i konkrete tilfeller, blir belyst senere i boken – først og fremst i del III om årsakssammenheng og erstatningsvernets grenser samt stedvis under reglene om erstatningsutmåling i del IV. Temaet om hvilke skader som nyter vern, har flere fasetter, med linjer til forskjellige deler av erstatningsretten. Dette gir grunnlag for følgende presisering slik at bokens struktur oppfattes riktig: Selve vurderingen av om det skal tilkjennes erstatning, bør som nevnt ta utgangspunkt i en vurdering av om det foreligger en erstatningsrettslig relevant skade, men min fremstilling av hvilke skader som er relevante, beskrives på forskjellige steder i boken (siden temaet som nevnt har flere sider).

Person- og tingsskader: I den nærmere konkretiseringen ser jeg først på skader på person eller ting. Ved slike såkalte integritetskrenkelser er skaden i de fleste tilfellene av en slik art at den er erstatningsmessig, uten at det oppstår særskilte avgrensningsspørsmål. At man står overfor et sterkt vern, understrekes av at også følgeskader av rent økonomisk art, som inntektstap og driftstap, i utgangspunktet erstattes fullt ut. For personskadene fremgår dette av skl. § 3-1, mens det for tingsskadene følger av skl. § 4-1. Avgrensningen av ansvaret for denne typen skader ligger vanligvis i kravet om adekvat årsakssammenheng (se kapittel 9).

Dersom gjenstanden har ren affeksjonsverdi, for eksempel ved skade på økonomisk verdiløst arvegods, er det på det rene at tapet ikke nyter erstatningsrettslig vern. Tilsvarende er lagt til grunn i annen juridisk teori, slik som Hagstrøm og Stenvik 2019 s. 51 samt Wilhelmsen og Hagland 2017 s. 28. Tvilstilfeller kan oppstå der det ikke er like opplagt at tapet i sin helhet er av ikke-økonomisk art. Eksempler er tap av ferie og fritid, tap av ting uten omsetningsverdi og ulovlig felling av fredet vilt.

Spørsmålet om vernet interesse aktualiseres dersom vilkårene om ansvarsgrunnlag og årsakssammenheng foreligger, men hvor det ville virke støtende, eller av andre grunner er prinsipielt uønsket, å innrømme rettsordenens erstatningsrettslige beskyttelse. Sterilisering (Rt. 1999 s. 203) gir et eksempel. Saken gjaldt ikke en integritetskrenkelse, men Høyesteretts enstemmige begrunnelse har generell rekkevidde. Spørsmålet var om det kunne kreves erstatning for oppfostringsutgifter etter et «mislykket» steriliseringsinngrep. Rettsspørsmålet var verken løst i loven eller forarbeidene, og måtte besvares ut fra reelle hensyn. Domspremissene er kortfattede. Førstvoterende pekte innledningsvis på at skadeserstatningsloven ikke løser alle spørsmål, og gir ved dette en form for negativ presisering av hvordan rettsspørsmålet skal løses. Han ordla seg slik (s. 206–207):








	«[1] A [faren] har gjort gjeldende at erstatningsplikten følger av bestemmelsene i skadeserstatningsloven, og at et unntak fra lovens regler krever en særlig begrunnelse. Jeg er ikke enig i dette. Skadeserstatningsloven løser ikke alle spørsmål knyttet til hvilke tap som er erstatningsrettslig vernet. Tap av den art saken gjelder, er ikke omtalt i lovforarbeidene. Spørsmålet om erstatning må avgjøres uavhengig av loven. …

	[1] Førstvoterende presiserer at skadeserstatningsloven ikke kan anses som uttømmende. For å identifisere om et tap nyter erstatningsrettslig vern, må rettsanvenderen også tolke andre rettskilder. Reelle hensyn blir her utslagsgivende, se rett nedenfor.




	[2] Selv om praksis fra herreds- og byrettene og lagmannsrettene ikke har åpnet for erstatning i lignende tilfeller, viser dissenser i lagmannsrettsavgjørelser at man ikke står overfor noen enstemmig rettsoppfatning.

	[2] Drøftelsen viser at underrettspraksis kan være relevant å se hen til, særlig der den har dannet grunnlag for en fast rettsoppfatning. Det var ikke tilfellet her. For en grundig og kritisk reflekterende belysning av debatten om underrettspraksis som rettskildefaktor, se bl.a. Boe 2021 s. 397–405.




	[3] Heller ikke norsk juridisk teori er helt entydig – selv om Kjønstad ser ut til å stå alene når han i den nevnte artikkelen i Lov og Rett 1991 side 131 flg konkluderer med at ‘… de beste grunner (taler) for at det skal kunne gis erstatning ved «feilslått» familieplanlegging som skyldes uaktsomhet i helsevesenet’, blant annet oppfostringsutgifter. [4] Utenlandsk teori og rettspraksis viser at det også der er ulike oppfatninger av hvordan det erstatningsrettslige spørsmål bør besvares, og hvordan svaret bør begrunnes.»

	[3] Norsk erstatningsteori peker i ulike retninger. Kjønstads syn står i kontrast til Hagstrøms uttalelse om erstatning etter sviktende prevensjonsmidler: «Erstatningskrav av denne art bør heller ikke etter norsk rett føre fram utfra et anstendighetshensyn til barna» (Hagstrøm 1981 s. 48, sml. Hagstrøm 1999 s. 6). Et tilsvarende syn legges til grunn av Høyesterett lenger ut i premissene.

[4] Nordisk rett har stilt seg avvisende til å la feilslått familieplanlegging gi grunnlag for erstatning (se for dansk rett von Eyben og Isager 2019 s. 446–447), i likhet med engelsk rett (Rogers 2001 s. 69), tysk rett (Magnus 2001 s. 101 og Giesen 1988) og de fleste amerikanske staters erstatningsrett (Schwartz 2001 s. 179). Fransk rett innrømmer derimot vern (Galand-Carval 2001 s. 84).






Som det fremgår, gir lovtekst, forarbeider, rettspraksis og juridisk teori her meget begrenset tolkningshjelp. Førstvoterende går deretter over til å vurdere reelle hensyn, og fremhever følgende: «Etter mitt syn beror imidlertid avgjørelsen langt på vei på et verdivalg. Det er tale om en interesse som etter min mening ikke bør undergis vurdering med økonomiske mål. Jeg ser det som den beste løsning, i relasjon til barnets, foreldrenes og samfunnets interesser generelt vurdert, ikke å anerkjenne erstatningsrettslig vern for det krav som er reist i denne saken» (s. 207). Etter mitt syn er det lite å utsette på selve standpunktet, men det hadde vært ønskelig om retten hadde begrunnet sitt syn nærmere. Jeg er derfor enig med Hans Petter Graver, som bemerker følgende i omtalen av dommen: «Selv om avgjørelsen til syvende og sist beror på et verdivalg, så følger det ikke av den grunn at det ikke kan og bør gis en begrunnelse for valget. Og denne begrunnelsen bør bestå i en vurdering av relevante fakta og argumenter» (Graver 2012 s. 4).

Steriliseringsdommen illustrerer at selv om alle de tre alminnelige grunnvilkårene om ansvarsgrunnlag, årsakssammenheng og skade/tap er oppfylt, må man foreta en selvstendig vurdering av om skaden/tapet etter sin art nyter erstatningsrettslig vern. Jeg er enig i dommens resultat. En motsatt løsning ville etter min oppfatning kunne utfordre erstatningsrettens legitimitet. Av interesse er det at dommen har likhetstrekk med den løsningen som engelske domstoler har lagt til grunn i nyere tid, se McFairlane and another v. Tayside Health Board [1999] UKHL 50 og Rees v. Darlingston Memorial Hospital NHS Trust [2003] UKHL 52. Eldre engelsk rettspraksis gir eksempler på erstatningsvern, men praksisen har blitt lagt om. Som påpekt av Rogers: «These cases have now been overruled on grounds of public policy» (Rogers 2001 s. 69).

En beslektet problemstilling ble behandlet av Norges Høyesterett i Downs (Rt. 2013 s. 1689). En kvinne fikk psykiske skader i form av en angstlidelse med tilbakevendende depresjoner etter å ha født et barn med Downs syndromⓘ. Partene var enige om at det forelå en helsehjelpssvikt ved at kvinnen ikke hadde fått tilbud om fostervannsdiagnostikk, jf. passkl. § 2 første ledd bokstav a. En fostervannsprøve ville kunne påvise om fosteret hadde Downs syndromⓘ. På grunn av omsorgsbelastningen kvinnen hadde fra før, bestemte hun i samråd med samboeren at hun ville avbryte svangerskapet hvis undersøkelser påviste at barnet ville ha nedsatt funksjonsevne. Dommen ble avsagt under dissens 3–2. Førstvoterende for flertallet viste innledningsvis til forarbeidene og slo fast at pasientskadeloven opererer med det samme skadebegrepet som den alminnelige erstatningsretten. Deretter foretok førstvoterende en gjennomgang av lovteksten, forarbeidene, rettspraksis og praksis fra Pasientskadenemnda. Han påpekte at ingen av kildene tok direkte standpunkt til rettsspørsmålet, men at de «likevel etter mitt syn [gir] klar støtte for at heller ikke slike skader på mor er erstatningsrettslig vernet» (avsnitt 37).

Førstvoterende gikk så over til å vurdere ulike reelle hensyn (se dommens avsnitt 38–41). Han retter problemformuleringen direkte mot om det forelå en erstatningsrettslig vernet interesse, heller enn å drøfte om det var adekvat årsakssammenheng. Vurderingen av om skaden/tapet er erstatningsrettslig vernet, må besvares ut fra en konkret tolkning av rettskildene for det aktuelle typetilfellet, ikke en helt generell «lære». Steriliseringsdommen fra 1999 trekkes inn i vurderingen. Selv om den omhandler et annet faktum, gjør de samme hensynene seg gjeldende og taler mot erstatningsvern. Løsningen ble ytterligere underbygd av en undergruppe reelle hensyn som kalles praktikabilitetshensyn: Skulle man skille mellom de psykiske skadene som ble utløst av fødselen, og de psykiske skadene som ble utløst av behandlingssvikten, ville dette føre til vanskelige årsaks- og bevisvurderinger. Dette viser at et bredt spekter av reelle hensyn kan spille inn i reguleringen av erstatningsvernet. Utfallet ble at den psykiske skaden ikke nøt erstatningsrettslig vern. Når førstvoterende påpeker at det da ikke er nødvendig å vurdere om det forelå adekvat årsakssammenheng, viser dette tydelig hvordan «vernet interesse» opptrer som et selvstendig avgrensningskriterium.

Med tilslutning av fjerdevoterende og femtevoterende frifant førstvoterende staten ved Pasientskadenemnda. Mindretallet på to dommere ville tilkjenne erstatning. Hos mindretallet trer adekvanslæren mer i forgrunnen. Andrevoterende påpekte at det forelå «adekvat årsakssammenheng» (avsnitt 49). Læren om vernet interesse kommer mer implisitt frem gjennom bemerkningene om at «erstatning … ikke [kan] sees som en undergraving av respekten for det fødte liv», og at det er «mors helseskade som erstattes» (avsnitt 51). Andrevoterende hadde videre «vanskelig for å se at bevisproblemer eller avgrensningsproblemer på avgjørende måte taler mot å anse kravet som erstatningsrettslig vernet» (avsnitt 52). Votumet gis tilslutning av tredjevoterende. Downs (Rt. 2013 s. 1689) inneholder også en drøftelse av erstatningsansvar basert på eventuelt menneskerettighetsbrudd, se punkt 3.3 nedenfor. Se også Unneberg 2014 for en nærmere analyse av dommen.

For oversiktens skyld nevnes at også andre skader/tap kan være uten erstatningsvern. Videre er det omdiskutert hvorvidt inntekter som ikke er innberettet til likningsmyndighetene, nyter vern. Peismurer (Rt. 1975 s. 654) gjaldt en skadelidt som hadde utført murerarbeid uten å betale skatt. Mannen fikk ikke erstattet inntekter han ville vunnet ved ikke-innberettede inntekter, idet det ble stilt strenge krav til bevis. Materielt synes imidlertid dommen å åpne for at slike inntekter kan kreves erstattet, noe som er lagt til grunn også i uttalelser fra Justisdepartementets lovavdeling inntatt i JDLOV-1991-2271. Synspunktet underbygges av nyere høyesterettspraksis som Avløpsnett (Rt. 2014 s. 656), som forutsetter at ulovlige utleieinntekter kan være erstatningsvernet. Nærmere om dette kommer i punkt 12.2.

Høyesterett har i nyere tid avgjort at kortvarig tap av prostitusjonsinntekter ikke har erstatningsrettslig vern, se Prostitusjonsinntekt III (HR-2017-2352-A). Saken gjaldt erstatningskrav fra prostituerte kvinner for inntektstap de ble påført i en kortere periode etter å ha blitt ranet. Dommen er avsagt under dissens 3–2. Flertallet kom til at de tapte prostitusjonsinntektene ikke var erstatningsrettslig vernet. Førstvoterende for flertallet tok utgangspunkt i at kjøp av seksuelle tjenester er straffbart, og påpekte at fremtidig inntektstap forutsetter at det i fremtiden vil bli begått straffbare handlinger. Det ble tillagt vekt at det ut fra sammenhengen i rettssystemet er vanskelig å bygge rettskrav på et slikt utgangspunkt. Videre ble det fremhevet at lovgivningen i stor utstrekning kriminaliserer handlinger som kan knyttes til prostitusjonsvirksomhet, og at denne typen virksomhet er sterkt uønsket fra samfunnets side. Etter flertallets syn ville et erstatningsrettslig vern kunne «bidra til en alminneliggjøring av sterkt uønsket virksomhet og motvirke de dempende effekter kriminaliseringen av slike kjøp synes å ha hatt på etterspørselen etter seksuelle tjenester» (avsnitt 60). Et mindretall på to dommere kom til at slike tap har erstatningsvern på linje med andre ervervstap. Det ble lagt avgjørende vekt på at prostitusjonsinntekt er en lovlig inntekt. Mindretallet la også særlig vekt på at prostituerte tilhører en sårbar gruppe med et særlig behov for rettsvern, og fremhevet at deres inntektstap bør ha samme erstatningsrettslige vern som andres inntektstap.

Prostitusjonsinntekt III-dommen gjelder kortvarig bortfall av prostitusjonsinntekter. Fra flertallets side ble det uttrykkelig fremhevet at det «[v]ed langvarige skader [ikke] kan … utelukkes at mer generelle vurderinger av betydningen av tapt ervervsevne vil komme i forgrunnen og kunne begrunne et erstatningsrettslig vern også for fremtidstapet etter alminnelige kriterier» (avsnitt 38).

Det er nærliggende å omtale dommen som en verdidom. Flertallet avviser prostitusjonsinntekt som en interesse som fortjener rettsordenens beskyttelse, fordi prostitusjon etter samfunnets verdisyn er en uønsket ervervstype. Dommens premisser danner et godt utgangspunkt for en videre diskusjon om hvordan erstatningsvernet for prostituerte som risikogruppe bør være. For en kritisk analyse av dommen se Jerkø 2020.

Høyesterett anerkjente imidlertid prostitusjonsinntekter som erstatningsrettslig vernet i Prostitusjonsinntekt II (HR-2016-2491-A): Tre kvinner var blitt utnyttet til menneskehandel. De fikk medhold i kravene om tilbakebetaling av prostitusjonsinntekter som bakmennene hadde tatt fra dem. Her ble det ikke ansett som avgjørende at kravene sprang ut av uønsket virksomhet, og retten la vekt på at inntektene var opptjent som ledd i menneskehandel. Retten la til grunn at det «er inngrepet i den personlige frihet og integritet – og ikke prostitusjonen – som står i forgrunnen ved vurderingen av om de fornærmedes krav har rettslig vern» (avsnitt 89). Dommen skiller seg slik fra Prostitusjonsinntekt III (HR-2017-2352-A), der det var selve prostitusjonen som ervervstype som sto i sentrum for Høyesteretts konkrete vurdering av erstatningsvernet.

Illustrerende er også Prostitusjonsinntekt I (Rt. 2011 s. 868): En mann ble idømt inndragningsansvar for utleie av lokaler der det ble drevet prostitusjon. Høyesterett la til grunn at det var uten betydning for inndragningsspørsmålet at utleieren tidligere var frifunnet for straff på grunn av manglende skyld. I den konkrete vurderingen ble det fremhevet at det var tale om utbytte fra en straffbar handling. At utleieren kunne fått de samme leieinntektene ved utleie til andre, ga ikke grunnlag for et annet resultat. Dommen gir enda et eksempel på at Høyesterett i betydelig grad vektlegger at prostitusjon som virksomhet er uønsket fra samfunnets side.

Tredjepartstap: Eldre rettspraksis gir eksempler på at erstatning for tredjepartsskader generelt var unntatt fra erstatningsvern. Se eksempelvis Drosje (Rt. 1940 s. 424), hvor en drosjesjåfør ikke fikk erstattet inntektstap mens bilen var til reparasjon etter en skade. Begrunnelsen for å avvise kravet var at sjåføren «ikke er medeier i bilen», men kun sto i et «kontraktsmessig forhold til bilens eier» (s. 425). Det finnes imidlertid flere dommer som – etter en konkret vurdering – åpner for å tilkjenne erstatning for den som indirekte rammes på grunn av sin tilknytning til den direkte skadelidte, se Telegrafarbeider (Rt. 1939 s. 45) og Kabel (Rt. 1955 s. 872). Dommene klargjorde at ikke kun den direkte skadelidte kan ha rett til erstatning. Erstatning for skade på mer avledede interesser krever imidlertid en særskilt begrunnelse. I Telegrafarbeiderdommen og Kabeldommen ble en slik begrunnelse bygd på nærheten i årsakssammenheng. Argumentasjonslinjen videreføres i Flymanøver (Rt. 1973 s. 1268), der begrunnelsen også ble basert på en bredere interesseavveining. Saken gjaldt erstatningsansvar for konsekvenser av strømbrudd forårsaket ved at et militærfly ved uaktsomhet kuttet hovedledningen til et elverk. En av abonnentene ble påført tap som følge av driftsstans i et fiskeoppdrettsanlegg. Selv om det forelå påregnelig årsakssammenheng, ble det ikke tilkjent erstatning. Høyesterett påpekte at det uavhengig av den konkrete påregneligheten måtte foreligge en viss nærhet i årsakssammenhengen, hvor «flere forskjellige faktorer … må være gjenstand for overveielse, og at resultatet må fremgå av en samlet vurdering» (s. 1272).

Også på personskadeområdet kan det oppstå tredjepartstap, som kan ha forskjellig karakter. Én typesituasjon omhandler inntektstap ved at mor eller far går ut av arbeidslivet for å ta seg av sitt fødselsskadde barn, se Spesialbarnehage (Rt. 2010 s. 1153). Det kan også være at pårørende til den direkte skadelidte pådras merutgifter, for eksempel i forbindelse med reise til og fra sykehus, se Sykebesøk (Rt. 1975 s. 670). Høyesterett har åpnet for å tilkjenne erstatning hvis det foreligger særlige omstendigheter, og denne typen tap er derfor ikke prinsipielt avskåret fra å nyte erstatningsvern. Det nærmere innholdet i vilkårene for slike typetilfeller blir forklart i punkt 9.5.2.2. Hvor skadelidte omkommer, kan det oppstå et forsørgertap. Erstatning for denne typen tredjepartstap har lovhjemmel i skl. § 3-4, som utdypes i punkt 12.8.

Av tredjepartstap som generelt ikke nyter vern overhodet, finnes det flere eksempler enn dem som ble nevnt ovenfor om blant annet «mislykket» sterilisering. Når en kommune påføres utgifter til rehabilitering, pleie og omsorg mv. av skadelidte etter en ansvarsbetingende hendelse, kan disse utgiftene ikke kreves erstattet av skadevolderen. Rettsspørsmålet ble avklart i Regressavskjæring (Rt. 2003 s. 1601), hvor Skien kommune ikke fikk medhold i kravet om dekning av utgifter til pleie og omsorg av en trafikkskadd person. Kommunen anførte prinsipalt at kravet kunne bygges på ulovfestede regressregler, men dette førte ikke frem. Subsidiært krevde kommunen at utgiftene skulle dekkes som et selvstendig erstatningskrav, hvilket også ble avvist. Høyesterett pekte på at kravet hadde karakter av regresskrav, og når det ikke var regressrett, kunne kommunen ikke komme bedre ut ved å betegne det som et erstatningskrav.

En utgift som ikke skal kompensere den påførte skaden, har derimot ikke preg av å være et regresskrav, se eksempelvis Arbeidsgiveravgift (Rt. 2000 s. 1756). Saken gjaldt krav om dekning av arbeidsgiveravgift på sykelønn som hadde blitt utbetalt til en ansatt etter en trafikkulykke. Siden arbeidsgiveravgiften var betalt til folketrygden, ikke til skadelidte selv, hadde kravet ikke preg av å være et regresskrav (s. 1760–1761). Se blant annet Askeland 2006 s. 61–63 og 93 f. og Mollestad 2001 for en nærmere omtale av dommen.

Rene formuestap: I Bjarte Thorsons doktoravhandling om rene formuestap påpeker han i sine konklusjoner at «[s]om helhet er det sentralt for ansvarsfiguren at norsk rett ikke har et utgangspunkt om ikke-vern for rene formuestap» (Thorson 2011 s. 321). Høyesterettspraksis viser at spørsmålet om erstatningsvern avgjøres etter en konkret interesseavveining. Jeg skal skissere hovedtrekkene i noen av de nyeste høyesterettsdommene:

Lillestrøm (Rt. 2006 s. 690) gjaldt spørsmål om erstatning etter at en gassvogn tok fyr like utenfor Lillestrøm stasjon. Store deler av bykjernen måtte evakueres på grunn av eksplosjonsfaren. Spørsmålet omhandlet plasseringen av ansvaret for ulike formuestap grunnet evakueringen. Siden NSB (i dag Vy) ville heftet på objektivt ansvar for skader som oppsto, måtte kostnadene ved å avverge eller redusere et mulig skadeomfang – såkalt preventive utgifter – i prinsippet være erstatningsvernet. I et europeisk perspektiv har det interesse at vern av preventive utgifter er regulert i PEL artikkel 6:301, om «right to prevention». Se Askeland 2009 for en nærmere analyse.

Rikstoto (Rt. 2007 s. 425) omhandlet en spiller som hadde fått spillebongene sine avvist fordi de var feilmerket. Feilen skyldtes at Rikstoto uaktsomt hadde gitt uriktige opplysninger om merkingen. Hvis bongene ikke hadde blitt avvist, ville de utløst en gevinst på noe over 675 000 kroner (ca. 1 033 000 i 2023-kroner). Høyesterett kom til at spillegevinsten ikke nøt erstatningsvern. Retten bygde på en fri interesseavveining. Førstvoterende fremhevet at «hensynet til effektivisering av sikkerheten ved pengespill [taler] mot å erstatte tap av gevinst på bonger hvor veddemål ikke er inngått» (avsnitt 35). Det ble også lagt vekt på at forventningen om gevinst i utgangspunktet er svak, fordi det ved veddemål bare dreier seg om «en fjerntliggende mulighet for gevinst», ikke «normale forventninger om fortjeneste» (avsnitt 36). I tillegg ble det vist til at heller ikke prevensjons- eller reparasjonshensyn talte for erstatningsvern, og at tilliten til spillet talte for å følge spillreglementet og fordele inntekten i henhold til disse reglene. Førstvoterende fant «ikke å kunne se bort fra at et erstatningsansvar for et beløp tilsvarende spillegevinsten vil kunne invitere til fusk» (avsnitt 39). Det kan diskuteres hvor hensiktsmessig det er å foreta en nærhetsvurdering, idet det «grunnleggende spørsmålet er om tap av en kontraktgevinst overhodet har erstatningsrettslig vern, og det avgjøres ut fra en sammensatt rettspolitisk vurdering om det foreligger tilstrekkelig tungtveiende hensyn for et ansvar av denne typen» (Simonsen 2007 s. 10). Se også Hjelmeng 2007b for en utførlig analyse av Rikstotodommen.

Eierskifteforsikring I (Rt. 2008 s. 1078), også kalt ACE-dommen, omhandlet ansvar for en takstmanns feilaktige arealangivelse i en boligtakst avgitt etter oppdrag fra selgeren. Høyesterett anla en bred, prinsipiell drøftelse av de grunnleggende forutsetningene for et direktekrav basert på informasjonsansvaret. Retten viste til Restatement (Second) Torts § 551 (1) og (2), slik dette er beskrevet i Amund Bjøranger Tørums doktoravhandling Direktekrav (Tørum 2007). Tørum fant at culpaansvar ved villedende informasjon «i liten utstrekning er avklart i norsk rettspraksis» (se gjengivelsen i dommens avsnitt 23). Tørum hentet veiledning særlig i de amerikanske prinsippene om «negligent misrepresentations», hvor sentrale faktorer er profesjonalitet, berettigede forventninger og en «flodbølgebegrensning» for å avgrense kretsen som kan påberope seg dette ansvarsgrunnlaget – noe som gjenspeiles i Høyesteretts argumentasjon. Førstvoterende kom til at disse kriteriene er relevante «også etter norsk rett … for vurderingen av om det er grunnlag for et direktekrav basert på informasjonsansvaret» (avsnitt 24). Dommen viser en av flere internasjonale dimensjoner i erstatningsretten.

Hanekleiv (Rt. 2010 s. 24) gjaldt krav om erstatning fra en næringsdrivende som drev en kiosk ved et rasteplassanlegg langs E18. Vegvesenet hadde ved uaktsomhet forårsaket et ras i en tunnel. Raset medførte at tunnelen måtte stenges og trafikken omdirigeres. Kioskeieren ble påført tap da veien ble stengt for allmenn ferdsel. Vurderingen av om tapet skulle erstattes, ble knyttet til vilkåret om en kvalifisert årsakssammenheng, der det avgjørende var om «årssakssamanhengen er tilstrekkeleg kvalifisert til at han gir skadebotrettsleg vern» (avsnitt 44). I den nærmere drøftelsen av dette tok førstvoterende utgangspunkt i momentet «konkret og nærliggende interesse», slik dette var blitt utviklet gjennom rettspraksis som Kabel (Rt. 1955 s. 872) og KILE (Rt. 2005 s. 65). I den konkrete rettsanvendelsen ble kioskeierens interesse verken ansett som spesielt konkret eller nærliggende, og det ble vist til at næringsdrivende langs en vei i alminnelighet har «teke på seg ein risiko, som omfattar risikoen for endra trafikkmønster så vel varig som for kortare tid» (avsnitt 53). Flertallet på tre dommere kom derfor til at tapet ikke var erstatningsvernet.

Jeg vender tilbake til disse dommene ved beskrivelsen av erstatningsvernets grenser i kapittel 9, hvilket har sammenheng med at vurderingen av erstatningsvern for rene formuestap glir over i adekvansvurderingen.

Et mønster i disse nyere høyesterettsdommene er at oppmerksomheten er mindre rettet mot selve karakteristikken «rent formuestap»; søkelyset er dreid over på skadens og ansvarshendelsens egenart, se Lillestrøm (Rt. 2006 s. 690), Rikstoto (Rt. 2007 s. 425) og Hanekleiv (Rt. 2010 s. 24). Lillestrømdommen og Hanekleivdommen bidro til å klargjøre at forretningsmuligheter kan nyte erstatningsrettslig beskyttelse, men at styrken i vernet er svakere ved usikre og tilfeldig pregede inntektsmuligheter. Argumentasjonslinjen har gjenklang i erstatningsordninger i andre land (se f.eks. Gamla vägen, NJA 2019 s. 94), og gis et europeisk uttrykk i kommentaren til PEL artikkel 2:101. Her uttales det at «there is no legally relevant damage suffered when a person organises a concert with a particular singer about whose privat life a newspaper has published incorrect information, so that the audience for the event is smaller than under normal circumstances», og at «[t]hat is a risk which every organiser of an event must suffer; the damage is too remote and consequently not legally relevant in terms of liability» (von Bar 2009 s. 311).

En særskilt kategori innenfor formuestapene er informasjonsansvaret. Bygger man på feil eller villedende informasjon, kan det medføre tap. Verken i norsk eller fremmed erstatningsrett er det et helt generelt vern av slike tap, men erstatning kan kreves etter en konkret vurdering. Et minstevilkår er at den som mottar informasjonen, hadde en berettiget grunn til å innrette seg etter den, og at informasjonsgiveren forsto eller burde forstått dette. Det må i tillegg foretas en mer sammensatt avveining, hvor det i høyesterettspraksis er utviklet flere vurderingskriterier for om innrettelsesinteressen nyter erstatningsrettslig beskyttelse. Et av momentene er forventningens grunnlag og styrke (sml. bl.a. Hagland 2012 s. 277). Se Malvik (Rt. 1981 s. 462), som gjaldt spørsmål om erstatningsansvar for en kommune i forbindelse med behandling av reguleringsplan: Et boligbyggelag fikk problemer med å få kommunen med på gjennomføringen av den reguleringsplanen laget hadde utarbeidet og innlevert. På grunn av kommunens positive holdning i begynnelsen av prosjektet måtte boligbyggelaget ha forventninger om at kommunen ville medvirke aktivt til å få reguleringsplanen gjennomført, men flertallet på tre dommere antok at denne forventningen ikke var erstatningsvernet. Førstvoterende uttalte at spørsmålet om vern var avhengig «både av forventningens grunnlag og styrke og av de forhold som førte til at kommunen ikke traff vedtak i samsvar med forventningen» (s. 469). Det samme kriteriet ble lagt til grunn i Fiskarbank (Rt. 1990 s. 1235). Saken gjaldt erstatningskrav mot staten basert på forventninger skapt ved at staten tidligere hadde praktisert et regelverk om rentesubsidier ved skipsbygging uriktig.

Om forventningene for å tilkjenne erstatning kvalifiserer, må avgjøres ut fra en konkret helhetsvurdering. Her er informasjonsgiverens rolle sentral. Et tungtveiende argument for ansvar er om informasjonen er gitt i en profesjonell sammenheng, det vil si «innenfor rammene av profesjonens normale oppgaver» (Thorson 2011 s. 153). Et annet moment er om informasjonen er ment for skadelidte, noe som i bekreftende fall taler for ansvar, se Eierskifteforsikring I (Rt. 2008 s. 1078). Ved kontraktsliknende relasjoner har Høyesterett gått relativt langt i å pålegge ansvar, se D/S Prospero (Rt. 1915 s. 122).

Et annet ytterpunkt er hvor informasjonen retter seg mot allmennheten. Da skal det atskillig til for å pålegge ansvar. I Rikstoto (Rt. 2007 s. 425) var det spørsmål om ansvar for uriktig informasjon på nettsider. Høyesterett gikk ikke særskilt inn på rekkevidden av informasjonsansvaret, men dommen antyder utfordringene med å ilegge ansvar for feil i informasjon som er gjort tilgjengelig for en større og mer ubestemt krets (allmennheten). Informasjonsansvaret reiser en rekke kompliserte spørsmål, som jeg avgrenser mot her. For en nærmere beskrivelse av reglene se især Færstad 2014 og Bang Stordrange 2019.

Vurderingen av erstatningsvern for rene formuestap er påvirket av EØS-retten. Privatrettslig erstatningsansvar er et av verktøyene for å sikre EØS-retten et effektivt gjennomslag i medlemsstatene. Resulterer overtredelse av pliktene etter EØS-retten i formuestap, må EØS-rettens effektivitetsprinsipp trekkes inn i erstatningsvurderingen – prinsippet krever at rettsbruddet skal kunne håndheves ved et erstatningssøksmål. Dermed er det ikke tilstrekkelig å drøfte spørsmålet om erstatningsvern alene basert på de alminnelige erstatningsrettslige prinsippene. Nærmere om internasjonale aspekter kommer i kapittel 3.

Kort om ideelle interesser: Ideelle interesser kan forklares som interesser med en fremtredende side ut over det rent økonomiske (sml. Hagstrøm og Stenvik 2019 s. 72–73). Det er en sammensatt gruppe interesser, som omfatter personlige interesser, som retten til liv, helse, privatliv, ære mv., i tillegg til allmenne interesser, som retten til organisasjons- og religionsfrihet, natur og miljø mv. En rekke ideelle interesser er utvilsomt vernet, slik som legemlig integritet (skl. § 3-1) og retten til beskyttelse av privatlivets fred og ære (skl. §§ 3-6 og 3-6 a). Rettspraksis gir eksempler på at brudd på taushetsplikten som medfører utlevering av personlige opplysninger, kan utløse erstatningsansvar. Se NRK (Rt. 2006 s. 799), hvor en lege hadde opplyst et tv-team om taushetsbelagte pasientopplysninger. Legens brudd på taushetsplikten ble ansett for å være en krenkelse av privatlivets fred, som ga grunnlag for oppreisning etter skl. § 3-6. Fra spesiallovgivningen nevnes åndsverkloven § 5 om opphavsmannens ideelle interesse i å motsette seg krenkende verksendringer og retten til å navngis ved bruk av verket. Et annet eksempel er brudd på kulturminneloven, se Fangstgrop (Rt. 2013 s. 116). Saken gjaldt krav fra staten, ved Universitetet i Oslo, om erstatning etter at en automatisk fredet fangstgrop hadde blitt ødelagt ved ombygging av en skogsbilvei. Etter at den særskilte erstatningsbestemmelsen ble opphevet i 1992, er erstatningsansvaret for brudd på bestemmelsene regulert av alminnelig erstatningsrett. Høyesterett kom til at staten hadde krav på erstatning for kostnader til arkeologisk utgraving av fangstgropen og sikring av arkeologisk kildemateriale:


«Fredede kulturminner er rettsbeskyttet etter kulturminneloven. De er rettsgoder av ideell karakter. Den omstendighet at et rettsgode er av ideell karakter, er imidlertid ikke til hinder for at kostnader til å reparere eller beskytte det, kan kreves erstattet. Hvorvidt slike kostnader kan kreves erstattet, beror på en rettspolitisk vurdering basert på allmenne verdioppfatninger i samfunnet. Som eksempler fra rettspraksis på at det er blitt tilkjent erstatning for å kompensere for skader på ideelle interesser, kan nevnes Rt. 1992 s. 1469 [Leiebildommen] og Rt. 1996 s. 1473 [Skjerping bro-dommen].» (avsnitt 50)



Erstatningsvernet er imidlertid ikke betinget av at de ideelle interessene er beskyttet av lov. Til illustrasjon nevnes Bang-Hansen (RG 1999 s. 1009): Stemmen til den kjente filmjournalisten Pål Bang-Hansen hadde blitt etterliknet uten tillatelse i en radioreklame for et filmprodukt. Retten tilkjente erstatning på ulovfestet grunnlag. Se også Finch (Rt. 2009 s. 1568), der krenkelsen besto i uhjemlet bruk av et bilde av en kjent snøbrettkjører, benyttet i reklameøyemed.

Norsk erstatningsrett samsvarer her med prinsippene i PEL artikkel 2:101 (1), som anviser at «[l]oss, whether economic or non-economic, or injury is legally relevant damage if … (b) the loss or injury results from a violation of a right otherwise conferred by the law; or (c) the loss or injury results from a violation of an interest worthy of legal protection». Et eksempel fra svensk rett er Medborgarskapet II (NJA 2018 s. 103). Högsta domstolen tilkjente her erstatning på 150 000 svenske kroner etter at en mann på feilaktig grunnlag hadde blitt fratatt sitt statsborgerskap.




1.7 Den videre fremstillingen

Boken er delt inn i fem hovedseksjoner. Seksjon I gir en innledning til erstatningsretten og består av dette kapitlet i tillegg til det neste om grunnleggende hensyn (kapittel 2) samt fremstillingen av erstatningsrettens internasjonalisering (kapittel 3). Seksjon II omhandler ulike ansvarsgrunnlag, der jeg først ser på det alminnelige ansvarsgrunnlaget i norsk rett, culpaansvaret (kapittel 4). Etter presentasjonen av dette skyldbaserte ansvaret beskrives det ulovfestede objektive ansvaret (kapittel 5) og lovfestede objektive ansvar med vekt på bilansvaret (kapittel 6). Deretter gjennomgår jeg ansvar for skade voldt av andre, slik som arbeidsgiveransvaret (kapittel 7). Seksjon III handler om årsakssammenheng i vid forstand og rommer to kapitler: Først redegjør jeg for reglene om årsaksvurderingens utgangspunkter (kapittel 8), deretter om erstatningsvernets grenser (kapittel 9). Seksjon IV tar for seg erstatningsutmålingen, både de generelle utmålingsprinsippene (kapittel 10) og utmåling av tings- og formuesskader (kapittel 11) og personskader (kapittel 12). Seksjon V omfatter reglene om ansvarsnedsettelse og ansvarsfordeling. Her behandler jeg reglene om skadelidtes medvirkning (kapittel 13), lemping (kapittel 14) og skade voldt av flere (kapittel 15).

Strukturen i fremstillingen er ment å gi en naturlig flyt ut fra temaene og stemmer godt overens med det som ble nevnt helt i begynnelsen av kapitlet om at erstatningsretten har to hovedspørsmål: ansvarsetablering og erstatningsutmåling. Seksjonene II og III er sentrale for å vurdere om det overhodet skal etableres et erstatningsansvar, mens seksjonene IV og V gjelder omfanget av erstatningsplikten. Den seksjonen som inntar en slags mellomstilling, er seksjon III om årsakssammenheng og erstatningsvernets grenser. Dette har sammenheng med egenarten til kravet om årsakssammenheng, som nettopp er et bindeledd mellom ansvarsgrunnlaget og skaden eller tapet. Årsakskravet har forbindelseslinjer inn i både ansvarslæren og utmålingslæren. Det inntar en dobbel rolle ved å opptre både som vilkår for å avgjøre om det overhodet skal pålegges erstatningsansvar, og som avgrensningsinstrument når et eventuelt ansvar skal begrenses i omfang. Ut fra dette kan man betegne årsakskravet som «erstatningsrettens ryggrad», inspirert av metaforen om at årsakskriteriet utgjør «the spine of tort law» (Schultz 2001 s. 467).

Rekkefølgen på hovedseksjonene i boken samsvarer med en vanlig måte å ordne rettsstoffet på i erstatningslitteraturen og er den rekkefølgen domstolene ofte benytter når de tar stilling til erstatningsspørsmål. Jeg har tilstrebet å fremstille rettsstoffet slik at det gjenspeiler erstatningsrettens kronologi. Dette er illustrert i figur 2, som også viser den konkrete disponeringen av boken.


[image: Illustrerende figur]
Figur 2. Grunnvilkårene for erstatning, med oversikt over bokens disposisjon

Figuren viser de tre kumulative grunnvilkårene for å ha rett til erstatning: ansvarsgrunnlag, årsakssammenheng (i vid betydning) og skade/tap. Hvert av kapitlene i boken er plassert i relasjon til disse hovedvilkårene for å binde dem sammen i et mer helhetlig system. Skissen er også ment som et «oversiktskart», som leseren kan bruke for å orientere seg i det erstatningsrettslige landskapet.


Kontroll- og refleksjonsspørsmål til kapittel 1





	Hva er erstatningsrettens to hovedspørsmål?

	Hvilke grunnvilkår må være oppfylt for å ha rett til erstatning?

	Hvorfor og hvordan skiller man mellom erstatning i og utenfor kontraktsforhold?

	Hva er essensen i læren om vernet interesse, og hvorfor kan det være grunn til å drøfte et erstatningsrettslig spørsmål med utgangspunkt i denne læren?

	Hvordan kan dommer i erstatningsretten gi veiledning for fremtiden når de er knyttet til helt bestemte saksforhold?

	Hvilke eksempler kan du gi på erstatningsrettens koblinger til andre rettsområder?




	Ⓟ Lars er husfar og faller fra gardintrappen under utføring av husvask. Skaden han pådrar seg i fallet, gjør at han mister evnen til å arbeide i hjemmet. Lars påføres utgifter til hushjelp og vaktmestertjenester fordi ikke alt dekkes av den kommunale hjemmehjelpen. Hvorfor får ikke Lars erstatning for sin tapte hjemmearbeidsevne? Hadde Lars blitt skadet i trafikken, kunne han krevd erstatning for hjemmearbeidstapet.

